pli: Santi kho, migajāla, jivhāviññeyyā rasā iṭṭhā kantā manāpā piyarūpā kāmūpasaṁhitā rajanīyā.


nikaya: sn

layer: root

title_pli: Saṁyutta Nikāya 35.63 7. Migajālavagga

pli: Tañce bhikkhu abhinandati abhivadati ajjhosāya tiṭṭhati.


pli: Tassa taṁ abhinandato abhivadato ajjhosāya tiṭṭhato uppajjati nandī.


pli: Nandiyā sati sārāgo hoti;


pli: sārāge sati saṁyogo hoti.


pli: Nandisaṁyojanasaṁyutto kho, migajāla, bhikkhu sadutiyavihārīti vuccati.


pli: Evaṁvihārī ca, migajāla, bhikkhu kiñcāpi araññavanapatthāni pantāni senāsanāni paṭisevati appasaddāni appanigghosāni vijanavātāni manussarāhasseyyakāni paṭisallānasāruppāni;


pli: atha kho sadutiyavihārīti vuccati.


pli: Taṁ kissa hetu?


pli: Taṇhā hissa dutiyā, sāssa appahīnā.


pli: Tasmā ‘sadutiyavihārī’ti vuccati.


pli: Santi ca kho, migajāla, cakkhuviññeyyā rūpā iṭṭhā kantā manāpā piyarūpā kāmūpasaṁhitā rajanīyā.


pli: Tañce bhikkhu nābhinandati nābhivadati nājjhosāya tiṭṭhati.


pli: Tassa taṁ anabhinandato anabhivadato anajjhosāya tiṭṭhato nandī nirujjhati.


pli: Nandiyā asati sārāgo na hoti;


pli: sārāge asati saṁyogo na hoti.


pli: Nandisaṁyojanavisaṁyutto kho, migajāla, bhikkhu ekavihārīti vuccati …pe…


pli: santi ca kho, migajāla, jivhāviññeyyā rasā …pe…


pli: santi ca kho, migajāla, manoviññeyyā dhammā iṭṭhā kantā manāpā piyarūpā kāmūpasaṁhitā rajanīyā.


pli: Nandisaṁyojanavippayutto kho, migajāla, bhikkhu ekavihārīti vuccati.


pli: Evaṁvihārī ca, migajāla, bhikkhu kiñcāpi gāmante viharati ākiṇṇo bhikkhūhi bhikkhunīhi upāsakehi upāsikāhi rājūhi rājamahāmattehi titthiyehi titthiyasāvakehi.


pli: Atha kho ekavihārīti vuccati.


pli: Taṇhā hissa dutiyā, sāssa pahīnā.


pli: Tasmā ‘ekavihārī’ti vuccatī”ti.


pli: Paṭhamaṁ.


title_pli: Saṁyutta Nikāya 35.64 7. Migajālavagga

pli: Saṁyutta Nikāya 35.64


pli: 7. Migajālavagga


pli: Dutiyamigajālasutta


pli: Atha kho āyasmā migajālo yena bhagavā tenupasaṅkami …pe…


pli: ekamantaṁ nisinno kho āyasmā migajālo bhagavantaṁ etadavoca:


pli: “sādhu me, bhante, bhagavā saṅkhittena dhammaṁ desetu, yamahaṁ bhagavato dhammaṁ sutvā eko vūpakaṭṭho appamatto ātāpī pahitatto vihareyyan”ti.


pli: “Santi kho, migajāla, cakkhuviññeyyā rūpā iṭṭhā kantā manāpā piyarūpā kāmūpasaṁhitā rajanīyā.


pli: Tañce bhikkhu abhinandati abhivadati ajjhosāya tiṭṭhati.


pli: Tassa taṁ abhinandato abhivadato ajjhosāya tiṭṭhato uppajjati nandī.


pli: Nandisamudayā dukkhasamudayo, migajālāti vadāmi …pe…


pli: santi ca kho, migajāla, jivhāviññeyyā rasā …pe…


pli: santi ca kho, migajāla, manoviññeyyā dhammā iṭṭhā kantā manāpā piyarūpā kāmūpasaṁhitā rajanīyā.


pli: Nandisamudayā dukkhasamudayo, migajālāti vadāmi.


pli: Santi ca kho, migajāla, cakkhuviññeyyā rūpā iṭṭhā kantā manāpā piyarūpā kāmūpasaṁhitā rajanīyā.


pli: Tañce bhikkhu nābhinandati nābhivadati nājjhosāya tiṭṭhati. Tassa taṁ anabhinandato anabhivadato anajjhosāya tiṭṭhato nandī nirujjhati.


pli: Nandinirodhā dukkhanirodho, migajālāti vadāmi …pe…


pli: santi ca kho, migajāla, jivhāviññeyyā rasā iṭṭhā kantā …pe…


pli: Nandinirodhā dukkhanirodho, migajālāti vadāmī”ti.


pli: Atha kho āyasmā migajālo bhagavato bhāsitaṁ abhinanditvā anumoditvā uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho āyasmā migajālo eko vūpakaṭṭho appamatto ātāpī pahitatto viharato nacirasseva—yassatthāya kulaputtā sammadeva agārasmā anagāriyaṁ pabbajanti, tadanuttaraṁ—brahmacariyapariyosānaṁ diṭṭheva dhamme sayaṁ abhiññā sacchikatvā upasampajja vihāsi.


pli: “Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā”ti abbhaññāsi.


pli: Aññataro ca panāyasmā migajālo arahataṁ ahosīti.


pli: Dutiyaṁ.


title_pli: Saṁyutta Nikāya 35.65 7. Migajālavagga

pli: Saṁyutta Nikāya 35.65


pli: 7. Migajālavagga


pli: Paṭhamasamiddhimārapañhāsutta


pli: Ekaṁ samayaṁ bhagavā rājagahe viharati veḷuvane kalandakanivāpe.


pli: Atha kho āyasmā samiddhi yena bhagavā …pe…


pli: bhagavantaṁ etadavoca:


pli: “‘māro, māro’ti, bhante, vuccati.


pli: Kittāvatā nu kho, bhante, māro vā assa mārapaññatti vā”ti?


pli: “Yattha kho, samiddhi, atthi cakkhu, atthi rūpā, atthi cakkhuviññāṇaṁ, atthi cakkhuviññāṇaviññātabbā dhammā, atthi tattha māro vā mārapaññatti vā.


pli: Atthi sotaṁ, atthi saddā, atthi sotaviññāṇaṁ, atthi sotaviññāṇaviññātabbā dhammā, atthi tattha māro vā mārapaññatti vā.


pli: Atthi ghānaṁ, atthi gandhā, atthi ghānaviññāṇaṁ, atthi ghānaviññāṇaviññātabbā dhammā, atthi tattha māro vā mārapaññatti vā.


pli: Atthi jivhā, atthi rasā, atthi jivhāviññāṇaṁ, atthi jivhāviññāṇaviññātabbā dhammā, atthi tattha māro vā mārapaññatti vā.


pli: Atthi kāyo, atthi phoṭṭhabbā, atthi kāyaviññāṇaṁ, atthi kāyaviññāṇaviññātabbā dhammā, atthi tattha māro vā mārapaññatti vā.


pli: Atthi mano, atthi dhammā, atthi manoviññāṇaṁ, atthi manoviññāṇaviññātabbā dhammā, atthi tattha māro vā mārapaññatti vā.


pli: Yattha ca kho, samiddhi, natthi cakkhu, natthi rūpā, natthi cakkhuviññāṇaṁ, natthi cakkhuviññāṇaviññātabbā dhammā, natthi tattha māro vā mārapaññatti vā.


pli: Natthi sotaṁ …pe…


pli: natthi ghānaṁ …pe…


pli: natthi jivhā, natthi rasā, natthi jivhāviññāṇaṁ, natthi jivhāviññāṇaviññātabbā dhammā, natthi tattha māro vā mārapaññatti vā.


pli: Natthi kāyo …pe….


pli: Natthi mano, natthi dhammā, natthi manoviññāṇaṁ, natthi manoviññāṇaviññātabbā dhammā, natthi tattha māro vā mārapaññatti vā”ti.


pli: Tatiyaṁ.


title_pli: Saṁyutta Nikāya 35.66 7. Migajālavagga

pli: Saṁyutta Nikāya 35.66


pli: 7. Migajālavagga


pli: Samiddhisattapañhāsutta


pli: “‘Satto, satto’ti, bhante, vuccati.


pli: Kittāvatā nu kho, bhante, satto vā assa sattapaññatti vā”ti …pe….


pli: Catutthaṁ.


title_pli: Saṁyutta Nikāya 35.67 7. Migajālavagga

pli: Saṁyutta Nikāya 35.67


pli: Samiddhidukkhapañhāsutta


pli: “‘Dukkhaṁ, dukkhan’ti, bhante, vuccati.


pli: Kittāvatā nu kho, bhante, dukkhaṁ vā assa dukkhapaññatti vā”ti …pe….


pli: Pañcamaṁ.


title_pli: Saṁyutta Nikāya 35.68 7. Migajālavagga

pli: Saṁyutta Nikāya 35.68


pli: Samiddhilokapañhāsutta


pli: “‘Loko, loko’ti, bhante, vuccati.


pli: Kittāvatā nu kho, bhante, loko vā assa lokapaññatti vā”ti?


pli: “Yattha kho, samiddhi, atthi cakkhu, atthi rūpā, atthi cakkhuviññāṇaṁ, atthi cakkhuviññāṇaviññātabbā dhammā, atthi tattha loko vā lokapaññatti vāti …pe…


pli: atthi jivhā …pe…


pli: atthi mano, atthi dhammā, atthi manoviññāṇaṁ, atthi manoviññāṇaviññātabbā dhammā, atthi tattha loko vā lokapaññatti vā.


pli: Yattha ca kho, samiddhi, natthi cakkhu, natthi rūpā, natthi cakkhuviññāṇaṁ, natthi cakkhuviññāṇaviññātabbā dhammā, natthi tattha loko vā lokapaññatti vā …pe…


pli: natthi jivhā …pe…


pli: natthi mano, natthi dhammā, natthi manoviññāṇaṁ, natthi manoviññāṇaviññātabbā dhammā, natthi tattha loko vā lokapaññatti vā”ti.


pli: Chaṭṭhaṁ.


title_pli: Saṁyutta Nikāya 35.69 7. Migajālavagga

pli: Saṁyutta Nikāya 35.69


pli: 7. Migajālavagga


pli: Upasenaāsīvisasutta


pli: Ekaṁ samayaṁ āyasmā ca sāriputto āyasmā ca upaseno rājagahe viharanti sītavane sappasoṇḍikapabbhāre.


pli: Tena kho pana samayena āyasmato upasenassa kāye āsīviso patito hoti.


pli: Atha kho āyasmā upaseno bhikkhū āmantesi:


pli: “etha me, āvuso, imaṁ kāyaṁ mañcakaṁ āropetvā bahiddhā nīharatha.


pli: Purāyaṁ kāyo idheva vikirati;


pli: seyyathāpi bhusamuṭṭhī”ti.


pli: Evaṁ vutte, āyasmā sāriputto āyasmantaṁ upasenaṁ etadavoca:


pli: “na kho pana mayaṁ passāma āyasmato upasenassa kāyassa vā aññathattaṁ indriyānaṁ vā vipariṇāmaṁ.


pli: Atha ca panāyasmā upaseno evamāha:


pli: ‘etha me, āvuso, imaṁ kāyaṁ mañcakaṁ āropetvā bahiddhā nīharatha.


pli: seyyathāpi bhusamuṭṭhī’”ti.


pli: “Yassa nūna, āvuso sāriputta, evamassa:


pli: ‘ahaṁ cakkhūti vā mama cakkhūti vā …pe…


pli: ahaṁ jivhāti vā mama jivhāti vā …


pli: ahaṁ manoti vā mama mano’ti vā.


pli: Tassa, āvuso sāriputta, siyā kāyassa vā aññathattaṁ indriyānaṁ vā vipariṇāmo.


pli: Mayhañca kho, āvuso sāriputta, na evaṁ hoti:


pli: ahaṁ jivhāti vā mama jivhāti vā …pe…


pli: ahaṁ manoti vā mama manoti vā’.


pli: Tassa mayhañca kho, āvuso sāriputta, kiṁ kāyassa vā aññathattaṁ bhavissati, indriyānaṁ vā vipariṇāmo”ti.


pli: Tathā hi panāyasmato upasenassa dīgharattaṁ ahaṅkāramamaṅkāramānānusayo susamūhato.


pli: Tasmā āyasmato upasenassa na evaṁ hoti:


pli: “‘ahaṁ cakkhūti vā mama cakkhūti vā …pe…


pli: ahaṁ manoti vā mama mano’ti vā”ti.


pli: Atha kho te bhikkhū āyasmato upasenassa kāyaṁ mañcakaṁ āropetvā bahiddhā nīhariṁsu.


pli: Atha kho āyasmato upasenassa kāyo tattheva vikiri;


pli: seyyathāpi bhusamuṭṭhīti.


pli: Sattamaṁ.


title_pli: Saṁyutta Nikāya 35.7 1. Aniccavagga

pli: Saṁyutta Nikāya 35.7


pli: 1. Aniccavagga


pli: Ajjhattāniccātītānāgatasutta


pli: “Cakkhuṁ, bhikkhave, aniccaṁ atītānāgataṁ;


pli: ko pana vādo paccuppannassa.


pli: Evaṁ passaṁ, bhikkhave, sutavā ariyasāvako atītasmiṁ cakkhusmiṁ anapekkho hoti;


pli: anāgataṁ cakkhuṁ nābhinandati;


pli: paccuppannassa cakkhussa nibbidāya virāgāya nirodhāya paṭipanno hoti.


pli: Sotaṁ aniccaṁ …


pli: ghānaṁ aniccaṁ …


pli: jivhā aniccā atītānāgatā;


pli: ko pana vādo paccuppannāya.


pli: Evaṁ passaṁ, bhikkhave, sutavā ariyasāvako atītāya jivhāya anapekkho hoti;


pli: anāgataṁ jivhaṁ nābhinandati;


pli: paccuppannāya jivhāya nibbidāya virāgāya nirodhāya paṭipanno hoti.


pli: Kāyo anicco …pe…


pli: mano anicco atītānāgato;


pli: Evaṁ passaṁ, bhikkhave, sutavā ariyasāvako atītasmiṁ manasmiṁ anapekkho hoti;


pli: anāgataṁ manaṁ nābhinandati;


pli: paccuppannassa manassa nibbidāya virāgāya nirodhāya paṭipanno hotī”ti.


pli: Sattamaṁ.


title_pli: Saṁyutta Nikāya 35.70 7. Migajālavagga

pli: Saṁyutta Nikāya 35.70


pli: 7. Migajālavagga


pli: Upavāṇasandiṭṭhikasutta


pli: Atha kho āyasmā upavāṇo yena bhagavā tenupasaṅkami …pe…


pli: ekamantaṁ nisinno kho āyasmā upavāṇo bhagavantaṁ etadavoca:


pli: “‘sandiṭṭhiko dhammo, sandiṭṭhiko dhammo’ti, bhante, vuccati.


pli: Kittāvatā nu kho, bhante, sandiṭṭhiko dhammo hoti, akāliko ehipassiko opaneyyiko paccattaṁ veditabbo viññūhī”ti?


pli: “Idha pana, upavāṇa, bhikkhu cakkhunā rūpaṁ disvā rūpappaṭisaṁvedī ca hoti rūparāgappaṭisaṁvedī ca.


pli: Santañca ajjhattaṁ rūpesu rāgaṁ ‘atthi me ajjhattaṁ rūpesu rāgo’ti pajānāti.


pli: Yaṁ taṁ, upavāṇa, bhikkhu cakkhunā rūpaṁ disvā rūpappaṭisaṁvedī ca hoti rūparāgappaṭisaṁvedī ca.


pli: Evampi kho, upavāṇa, sandiṭṭhiko dhammo hoti akāliko ehipassiko opaneyyiko paccattaṁ veditabbo viññūhi …pe….


pli: Puna caparaṁ, upavāṇa, bhikkhu jivhāya rasaṁ sāyitvā rasappaṭisaṁvedī ca hoti rasarāgappaṭisaṁvedī ca.


pli: Santañca ajjhattaṁ rasesu rāgaṁ ‘atthi me ajjhattaṁ rasesu rāgo’ti pajānāti.


pli: Yaṁ taṁ, upavāṇa, bhikkhu jivhāya rasaṁ sāyitvā rasappaṭisaṁvedī ca hoti rasarāgappaṭisaṁvedī ca.


pli: Santañca ajjhattaṁ rasesu rāgaṁ ‘atthi me ajjhattaṁ rasesu rāgo’ti pajānāti. Evampi kho, upavāṇa, sandiṭṭhiko dhammo hoti akāliko ehipassiko opaneyyiko paccattaṁ veditabbo viññūhi …pe….


pli: Puna caparaṁ, upavāṇa, bhikkhu manasā dhammaṁ viññāya dhammappaṭisaṁvedī ca hoti dhammarāgappaṭisaṁvedī ca.


pli: Santañca ajjhattaṁ dhammesu rāgaṁ ‘atthi me ajjhattaṁ dhammesu rāgo’ti pajānāti.


pli: Yaṁ taṁ, upavāṇa, bhikkhu manasā dhammaṁ viññāya dhammappaṭisaṁvedī ca hoti dhammarāgappaṭisaṁvedī ca.


pli: Evampi kho, upavāṇa, sandiṭṭhiko dhammo hoti …pe… paccattaṁ veditabbo viññūhi …pe….


pli: Idha pana, upavāṇa, bhikkhu cakkhunā rūpaṁ disvā rūpappaṭisaṁvedī ca hoti, no ca rūparāgappaṭisaṁvedī.


pli: Asantañca ajjhattaṁ rūpesu rāgaṁ ‘natthi me ajjhattaṁ rūpesu rāgo’ti pajānāti.


pli: Yaṁ taṁ, upavāṇa, bhikkhu cakkhunā rūpaṁ disvā rūpappaṭisaṁvedīhi kho hoti, no ca rūparāgappaṭisaṁvedī.


pli: Evampi kho, upavāṇa, sandiṭṭhiko dhammo hoti, akāliko ehipassiko opaneyyiko paccattaṁ veditabbo viññūhi …pe….


pli: Puna caparaṁ, upavāṇa, bhikkhu jivhāya rasaṁ sāyitvā rasappaṭisaṁvedīhi kho hoti, no ca rasarāgappaṭisaṁvedī. Asantañca ajjhattaṁ rasesu rāgaṁ ‘natthi me ajjhattaṁ rasesu rāgo’ti pajānāti …pe….


pli: Puna caparaṁ, upavāṇa, bhikkhu manasā dhammaṁ viññāya dhammappaṭisaṁvedīhi kho hoti, no ca dhammarāgappaṭisaṁvedī.


pli: Asantañca ajjhattaṁ dhammesu rāgaṁ ‘natthi me ajjhattaṁ dhammesu rāgo’ti pajānāti.


pli: Yaṁ taṁ, upavāṇa, bhikkhu manasā dhammaṁ viññāya dhammappaṭisaṁvedīhi kho hoti, no ca dhammarāgappaṭisaṁvedī.


pli: Evampi kho, upavāṇa, sandiṭṭhiko dhammo hoti, akāliko ehipassiko opaneyyiko paccattaṁ veditabbo viññūhī”ti.


pli: Aṭṭhamaṁ.


title_pli: Saṁyutta Nikāya 35.71 7. Migajālavagga

pli: Saṁyutta Nikāya 35.71


pli: 7. Migajālavagga


pli: Paṭhamachaphassāyatanasutta


pli: “Yo hi koci, bhikkhave, bhikkhu channaṁ phassāyatanānaṁ samudayañca atthaṅgamañca assādañca ādīnavañca nissaraṇañca yathābhūtaṁ nappajānāti.


pli: Avusitaṁ tena brahmacariyaṁ, ārakā so imasmā dhammavinayā”ti.


pli: Evaṁ vutte, aññataro bhikkhu bhagavantaṁ etadavoca:


pli: “etthāhaṁ, bhante, anassasaṁ.


pli: Ahañhi, bhante, channaṁ phassāyatanānaṁ samudayañca atthaṅgamañca assādañca ādīnavañca nissaraṇañca yathābhūtaṁ nappajānāmī”ti.


pli: “Taṁ kiṁ maññasi, bhikkhu,


pli: cakkhuṁ ‘etaṁ mama, esohamasmi, eso me attā’ti samanupassasī”ti?


pli: “No hetaṁ, bhante”.


pli: “Sādhu, bhikkhu, ettha ca te, bhikkhu, cakkhu ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya sudiṭṭhaṁ bhavissati.


pli: Esevanto dukkhassa …pe…


pli: jivhaṁ ‘etaṁ mama, esohamasmi, eso me attā’ti samanupassasī”ti?


pli: “Sādhu, bhikkhu, ettha ca te, bhikkhu, jivhā ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya sudiṭṭhaṁ bhavissati.


pli: manaṁ ‘etaṁ mama, esohamasmi, eso me attā’ti samanupassasī”ti?


pli: “Sādhu, bhikkhu, ettha ca te, bhikkhu, mano ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya sudiṭṭhaṁ bhavissati.


pli: Esevanto dukkhassā”ti.


pli: Navamaṁ.


title_pli: Saṁyutta Nikāya 35.72 7. Migajālavagga

pli: Saṁyutta Nikāya 35.72


pli: 7. Migajālavagga


pli: Dutiyachaphassāyatanasutta


pli: “Yo hi koci, bhikkhave, bhikkhu channaṁ phassāyatanānaṁ samudayañca atthaṅgamañca assādañca ādīnavañca nissaraṇañca yathābhūtaṁ nappajānāti.


pli: Avusitaṁ tena brahmacariyaṁ, ārakā so imasmā dhammavinayā”ti.


pli: Evaṁ vutte, aññataro bhikkhu bhagavantaṁ etadavoca:


pli: “etthāhaṁ, bhante, anassasaṁ panassasaṁ.


pli: Ahañhi, bhante, channaṁ phassāyatanānaṁ samudayañca atthaṅgamañca assādañca ādīnavañca nissaraṇañca yathābhūtaṁ nappajānāmī”ti.


pli: “Taṁ kiṁ maññasi, bhikkhu,


pli: cakkhuṁ ‘netaṁ mama, nesohamasmi, na meso attā’ti samanupassasī”ti?


pli: “Evaṁ, bhante”.


pli: “Sādhu, bhikkhu, ettha ca te, bhikkhu, cakkhu ‘netaṁ mama, nesohamasmi na meso attā’ti evametaṁ yathābhūtaṁ sammappaññāya sudiṭṭhaṁ bhavissati.


pli: Evaṁ te etaṁ paṭhamaṁ phassāyatanaṁ pahīnaṁ bhavissati āyatiṁ apunabbhavāya …pe….


pli: “Jivhaṁ ‘netaṁ mama, nesohamasmi, na meso attā’ti samanupassasī”ti?


pli: “Sādhu, bhikkhu, ettha ca te, bhikkhu, jivhā ‘netaṁ mama, nesohamasmi na meso attā’ti evametaṁ yathābhūtaṁ sammappaññāya sudiṭṭhaṁ bhavissati. Evaṁ te etaṁ catutthaṁ phassāyatanaṁ pahīnaṁ bhavissati āyatiṁ apunabbhavāya …pe….


pli: “Manaṁ ‘netaṁ mama, nesohamasmi, na meso attā’ti samanupassasī”ti?


pli: “Sādhu, bhikkhu, ettha ca te, bhikkhu, mano ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya sudiṭṭhaṁ bhavissati.


pli: Evaṁ te etaṁ chaṭṭhaṁ phassāyatanaṁ pahīnaṁ bhavissati āyatiṁ apunabbhavāyā”ti.


pli: Dasamaṁ.


title_pli: Saṁyutta Nikāya 35.73 7. Migajālavagga

pli: Saṁyutta Nikāya 35.73


pli: 7. Migajālavagga


pli: Tatiyachaphassāyatanasutta


pli: “Yo hi koci, bhikkhave, bhikkhu channaṁ phassāyatanānaṁ samudayañca atthaṅgamañca assādañca ādīnavañca nissaraṇañca yathābhūtaṁ nappajānāti.


pli: Avusitaṁ tena brahmacariyaṁ, ārakā so imasmā dhammavinayā”ti.


pli: Evaṁ vutte, aññataro bhikkhu bhagavantaṁ etadavoca:


pli: “etthāhaṁ, bhante, anassasaṁ panassasaṁ.


pli: Ahañhi, bhante, channaṁ phassāyatanānaṁ samudayañca atthaṅgamañca assādañca ādīnavañca nissaraṇañca yathābhūtaṁ nappajānāmī”ti.


pli: “Taṁ kiṁ maññasi, bhikkhu,


pli: cakkhu niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ, kallaṁ nu taṁ samanupassituṁ:


pli: ‘etaṁ mama, esohamasmi, eso me attā’”ti?


pli: “No hetaṁ, bhante”.


pli: “Sotaṁ …


pli: ghānaṁ …


pli: jivhā …


pli: kāyo …


pli: mano nicco vā anicco vā”ti?


pli: “Anicco, bhante”.


pli: “Evaṁ passaṁ, bhikkhu, sutavā ariyasāvako cakkhusmimpi nibbindati, sotasmimpi nibbindati, ghānasmimpi nibbindati, jivhāyapi nibbindati, kāyasmimpi nibbindati, manasmimpi nibbindati.


pli: Nibbindaṁ virajjati; virāgā vimuccati; vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Ekādasamaṁ.


pli: Migajālavaggo dutiyo.


pli: Tassuddānaṁ


pli: Migajālena dve vuttā,


pli: Cattāro ca samiddhinā;


pli: Upaseno upavāṇo,


pli: Chaphassāyatanikā tayoti.


title_pli: Saṁyutta Nikāya 35.74 8. Gilānavagga

pli: Saṁyutta Nikāya 35.74


pli: 8. Gilānavagga


pli: Paṭhamagilānasutta


pli: Sāvatthinidānaṁ.


pli: Atha kho aññataro bhikkhu yena bhagavā tenupasaṅkami …pe… ekamantaṁ nisinno kho so bhikkhu bhagavantaṁ etadavoca:


pli: “amukasmiṁ, bhante, vihāre aññataro bhikkhu navo appaññāto ābādhiko dukkhito bāḷhagilāno.


pli: Sādhu, bhante, bhagavā yena so bhikkhu tenupasaṅkamatu anukampaṁ upādāyā”ti.


pli: Atha kho bhagavā navavādañca sutvā gilānavādañca, “appaññāto bhikkhū”ti iti viditvā yena so bhikkhu tenupasaṅkami.


pli: Addasā kho so bhikkhu bhagavantaṁ dūratova āgacchantaṁ.


pli: Disvāna mañcake samadhosi.


pli: Atha kho bhagavā taṁ bhikkhuṁ etadavoca:


pli: “alaṁ, bhikkhu, mā tvaṁ mañcake samadhosi.


pli: Santimāni āsanāni paññattāni, tatthāhaṁ nisīdissāmī”ti.


pli: Nisīdi bhagavā paññatte āsane.


pli: Nisajja kho bhagavā taṁ bhikkhuṁ etadavoca:


pli: “kacci te, bhikkhu, khamanīyaṁ, kacci yāpanīyaṁ, kacci dukkhā vedanā paṭikkamanti no abhikkamanti, paṭikkamosānaṁ paññāyati no abhikkamo”ti?


pli: “Na me, bhante, khamanīyaṁ, na yāpanīyaṁ, bāḷhā me dukkhā vedanā abhikkamanti no paṭikkamanti, abhikkamosānaṁ paññāyati no paṭikkamo”ti.


pli: “Kacci te, bhikkhu, na kiñci kukkuccaṁ, na koci vippaṭisāro”ti?


pli: “Taggha me, bhante, anappakaṁ kukkuccaṁ, anappako vippaṭisāro”ti.


pli: “Kacci pana taṁ, bhikkhu, attā sīlato upavadatī”ti?


pli: “Na kho maṁ, bhante, attā sīlato upavadatī”ti.


pli: “No ce kira te, bhikkhu, attā sīlato upavadati, atha kiñca te kukkuccaṁ ko ca vippaṭisāro”ti?


pli: “Na khvāhaṁ, bhante, sīlavisuddhatthaṁ bhagavatā dhammaṁ desitaṁ ājānāmī”ti.


pli: “No ce kira tvaṁ, bhikkhu, sīlavisuddhatthaṁ mayā dhammaṁ desitaṁ ājānāsi, atha kimatthaṁ carahi tvaṁ, bhikkhu, mayā dhammaṁ desitaṁ ājānāsī”ti?


pli: “Rāgavirāgatthaṁ khvāhaṁ, bhante, bhagavatā dhammaṁ desitaṁ ājānāmī”ti.


pli: “Sādhu sādhu, bhikkhu.


pli: Sādhu kho tvaṁ, bhikkhu, rāgavirāgatthaṁ mayā dhammaṁ desitaṁ ājānāsi.


pli: Rāgavirāgattho hi, bhikkhu, mayā dhammo desito.


pli: Taṁ kiṁ maññasi, bhikkhu,


pli: cakkhu niccaṁ vā aniccaṁ vā”ti?


pli: “Aniccaṁ, bhante”.


pli: “ …pe…


pli: Sotaṁ …


pli: ghānaṁ …


pli: jivhā …


pli: kāyo …


pli: mano nicco vā anicco vā”ti?


pli: “Anicco, bhante”.


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ, kallaṁ nu taṁ samanupassituṁ:


pli: ‘etaṁ mama, esohamasmi, eso me attā’”ti?


pli: “No hetaṁ, bhante”.


pli: “Evaṁ passaṁ, bhikkhu, sutavā ariyasāvako cakkhusmimpi nibbindati, sotasmimpi nibbindati …pe… manasmimpi nibbindati.


pli: Nibbindaṁ virajjati; virāgā vimuccati; vimuttasmiṁ vimuttamiti ñāṇaṁ hoti.


pli: ‘Khīṇā jāti …pe… nāparaṁ itthattāyā’ti pajānātī”ti.


pli: Idamavoca bhagavā.


pli: Attamano so bhikkhu bhagavato bhāsitaṁ abhinandi.


pli: Imasmiñca pana veyyākaraṇasmiṁ bhaññamāne tassa bhikkhuno virajaṁ vītamalaṁ dhammacakkhuṁ udapādi:


pli: “yaṁ kiñci samudayadhammaṁ sabbaṁ taṁ nirodhadhamman”ti.


pli: Paṭhamaṁ.


title_pli: Saṁyutta Nikāya 35.75 8. Gilānavagga

pli: Saṁyutta Nikāya 35.75


pli: 8. Gilānavagga


pli: Dutiyagilānasutta


pli: Atha kho aññataro bhikkhu …pe… bhagavantaṁ etadavoca:


pli: “amukasmiṁ, bhante, vihāre aññataro bhikkhu navo appaññāto ābādhiko dukkhito bāḷhagilāno.


pli: Sādhu, bhante, bhagavā yena so bhikkhu tenupasaṅkamatu anukampaṁ upādāyā”ti.


pli: Atha kho bhagavā navavādañca sutvā gilānavādañca, “appaññāto bhikkhū”ti iti viditvā yena so bhikkhu tenupasaṅkami.


pli: Addasā kho so bhikkhu bhagavantaṁ dūratova āgacchantaṁ.


pli: Disvāna mañcake samadhosi.


pli: Atha kho bhagavā taṁ bhikkhuṁ etadavoca:


pli: “alaṁ, bhikkhu, mā tvaṁ mañcake samadhosi.


pli: Santimāni āsanāni paññattāni, tatthāhaṁ nisīdissāmī”ti.


pli: Nisīdi bhagavā paññatte āsane. Nisajja kho bhagavā taṁ bhikkhuṁ etadavoca:


pli: “kacci te, bhikkhu, khamanīyaṁ, kacci yāpanīyaṁ, kacci dukkhā vedanā paṭikkamanti no abhikkamanti, paṭikkamosānaṁ paññāyati no abhikkamo”ti?


pli: “Na me, bhante, khamanīyaṁ, na yāpanīyaṁ …pe…


pli: na kho maṁ, bhante, attā sīlato upavadatī”ti.


pli: “No ce kira te, bhikkhu, attā sīlato upavadati, atha kiñca te kukkuccaṁ ko ca vippaṭisāro”ti?


pli: “Na khvāhaṁ, bhante, sīlavisuddhatthaṁ bhagavatā dhammaṁ desitaṁ ājānāmī”ti.


pli: “No ce kira tvaṁ, bhikkhu, sīlavisuddhatthaṁ mayā dhammaṁ desitaṁ ājānāsi, atha kimatthaṁ carahi tvaṁ, bhikkhu, mayā dhammaṁ desitaṁ ājānāsī”ti?


pli: “Anupādāparinibbānatthaṁ khvāhaṁ, bhante, bhagavatā dhammaṁ desitaṁ ājānāmī”ti.


pli: “Sādhu sādhu, bhikkhu.


pli: Sādhu kho tvaṁ, bhikkhu, anupādāparinibbānatthaṁ mayā dhammaṁ desitaṁ ājānāsi.


pli: Anupādāparinibbānattho hi, bhikkhu, mayā dhammo desito.


pli: Taṁ kiṁ maññasi, bhikkhu,


pli: cakkhu niccaṁ vā aniccaṁ vā”ti?


pli: “Aniccaṁ, bhante”.


pli: “ …pe…


pli: Sotaṁ …


pli: ghānaṁ …


pli: jivhā …


pli: kāyo …


pli: mano …


pli: manoviññāṇaṁ …


pli: manosamphasso …


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi niccaṁ vā aniccaṁ vā”ti?


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ, kallaṁ nu taṁ samanupassituṁ:


pli: ‘etaṁ mama, esohamasmi, eso me attā’”ti?


pli: “No hetaṁ, bhante”.


pli: “Evaṁ passaṁ, bhikkhu, sutavā ariyasāvako cakkhusmimpi nibbindati …pe…


pli: manasmimpi …


pli: manoviññāṇepi …


pli: manosamphassepi nibbindati.


pli: Yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tasmimpi nibbindati.


pli: Nibbindaṁ virajjati; virāgā vimuccati; vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Idamavoca bhagavā.


pli: Attamano so bhikkhu bhagavato bhāsitaṁ abhinandi.


pli: Imasmiñca pana veyyākaraṇasmiṁ bhaññamāne tassa bhikkhussa anupādāya āsavehi cittaṁ vimuccīti.


pli: Dutiyaṁ.


title_pli: Saṁyutta Nikāya 35.76 8. Gilānavagga

pli: Saṁyutta Nikāya 35.76


pli: 8. Gilānavagga


pli: Rādhaaniccasutta


pli: Atha kho āyasmā rādho …pe…


pli: ekamantaṁ nisinno kho āyasmā rādho bhagavantaṁ etadavoca:


pli: “sādhu me, bhante, bhagavā saṅkhittena dhammaṁ desetu, yamahaṁ bhagavato dhammaṁ sutvā eko vūpakaṭṭho appamatto ātāpī pahitatto vihareyyan”ti.


pli: “Yaṁ kho, rādha, aniccaṁ tatra te chando pahātabbo.


pli: Kiñca, rādha, aniccaṁ tatra te chando pahātabbo?


pli: Cakkhu aniccaṁ, rūpā aniccā, cakkhuviññāṇaṁ …


pli: cakkhusamphasso …


pli: yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccaṁ. Tatra te chando pahātabbo …pe…


pli: jivhā …


pli: kāyo …


pli: mano anicco. Tatra te chando pahātabbo.


pli: Dhammā …


pli: manoviññāṇaṁ …


pli: manosamphasso …


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccaṁ. Tatra te chando pahātabbo.


pli: Yaṁ kho, rādha, aniccaṁ tatra te chando pahātabbo”ti.


pli: Tatiyaṁ.


title_pli: Saṁyutta Nikāya 35.77 8. Gilānavagga

pli: Saṁyutta Nikāya 35.77


pli: 8. Gilānavagga


pli: Rādhadukkhasutta


pli: “Yaṁ kho, rādha, dukkhaṁ tatra te chando pahātabbo.


pli: Kiñca, rādha, dukkhaṁ?


pli: Cakkhu kho, rādha, dukkhaṁ. Tatra te chando pahātabbo.


pli: Rūpā …


pli: cakkhuviññāṇaṁ …


pli: cakkhusamphasso …


pli: yampidaṁ cakkhusamphassa …pe… adukkhamasukhaṁ vā tampi dukkhaṁ. Tatra te chando pahātabbo …pe…


pli: mano dukkho …


pli: dhammā …


pli: manoviññāṇaṁ …


pli: manosamphasso …


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi dukkhaṁ. Tatra te chando pahātabbo.


pli: Yaṁ kho, rādha, dukkhaṁ tatra te chando pahātabbo”ti.


pli: Catutthaṁ.


title_pli: Saṁyutta Nikāya 35.78 8. Gilānavagga

pli: Saṁyutta Nikāya 35.78


pli: 8. Gilānavagga


pli: Rādhaanattasutta


pli: “Yo kho, rādha, anattā tatra te chando pahātabbo.


pli: Ko ca, rādha, anattā?


pli: Cakkhu kho, rādha, anattā. Tatra te chando pahātabbo.


pli: Rūpā …


pli: cakkhuviññāṇaṁ …


pli: cakkhusamphasso …


pli: yampidaṁ cakkhusamphassapaccayā …pe…


pli: mano anattā …


pli: dhammā …


pli: manoviññāṇaṁ …


pli: manosamphasso …


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi anattā. Tatra te chando pahātabbo.


pli: Yo kho, rādha, anattā tatra te chando pahātabbo”ti.


pli: Pañcamaṁ.


title_pli: Saṁyutta Nikāya 35.79 8. Gilānavagga

pli: Saṁyutta Nikāya 35.79


pli: 8. Gilānavagga


pli: Paṭhamaavijjāpahānasutta


pli: Atha kho aññataro bhikkhu yena bhagavā tenupasaṅkami …pe…


pli: ekamantaṁ nisinno kho so bhikkhu bhagavantaṁ etadavoca:


pli: “atthi nu kho, bhante, eko dhammo yassa pahānā bhikkhuno avijjā pahīyati, vijjā uppajjatī”ti?


pli: “Atthi kho, bhikkhu, eko dhammo yassa pahānā bhikkhuno avijjā pahīyati, vijjā uppajjatī”ti.


pli: “Katamo pana, bhante, eko dhammo yassa pahānā bhikkhuno avijjā pahīyati, vijjā uppajjatī”ti?


pli: “Avijjā kho, bhikkhu, eko dhammo yassa pahānā bhikkhuno avijjā pahīyati, vijjā uppajjatī”ti.


pli: “Kathaṁ pana, bhante, jānato, kathaṁ passato bhikkhuno avijjā pahīyati, vijjā uppajjatī”ti?


pli: “Cakkhuṁ kho, bhikkhu, aniccato jānato passato bhikkhuno avijjā pahīyati, vijjā uppajjati. Rūpe … cakkhuviññāṇaṁ … cakkhusamphassaṁ …


pli: yampidaṁ, cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccato jānato passato bhikkhuno avijjā pahīyati, vijjā uppajjati …pe…


pli: manaṁ aniccato jānato passato bhikkhuno avijjā pahīyati, vijjā uppajjati. Dhamme … manoviññāṇaṁ … manosamphassaṁ …


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccato jānato passato bhikkhuno avijjā pahīyati, vijjā uppajjati.


pli: Evaṁ kho, bhikkhu, jānato evaṁ passato bhikkhuno avijjā pahīyati, vijjā uppajjatī”ti.


pli: Chaṭṭhaṁ.


title_pli: Saṁyutta Nikāya 35.8 1. Aniccavagga

pli: Saṁyutta Nikāya 35.8


pli: 1. Aniccavagga


pli: Ajjhattadukkhātītānāgatasutta


pli: “Cakkhuṁ, bhikkhave, dukkhaṁ atītānāgataṁ;


pli: ko pana vādo paccuppannassa.


pli: Evaṁ passaṁ, bhikkhave, sutavā ariyasāvako atītasmiṁ cakkhusmiṁ anapekkho hoti;


pli: anāgataṁ cakkhuṁ nābhinandati;


pli: paccuppannassa cakkhussa nibbidāya virāgāya nirodhāya paṭipanno hoti.


pli: Sotaṁ dukkhaṁ …pe…


pli: ghānaṁ dukkhaṁ …pe…


pli: jivhā dukkhā atītānāgatā;


pli: ko pana vādo paccuppannāya.


pli: Evaṁ passaṁ, bhikkhave, sutavā ariyasāvako atītāya jivhāya anapekkho hoti;


pli: anāgataṁ jivhaṁ nābhinandati;


pli: paccuppannāya jivhāya nibbidāya virāgāya nirodhāya paṭipanno hoti.


pli: Kāyo dukkho …pe…


pli: mano dukkho atītānāgato;


pli: Evaṁ passaṁ, bhikkhave, sutavā ariyasāvako atītasmiṁ manasmiṁ anapekkho hoti;


pli: anāgataṁ manaṁ nābhinandati;


pli: paccuppannassa manassa nibbidāya virāgāya nirodhāya paṭipanno hotī”ti.


pli: Aṭṭhamaṁ.


title_pli: Saṁyutta Nikāya 35.80 8. Gilānavagga

pli: Saṁyutta Nikāya 35.80


pli: 8. Gilānavagga


pli: Dutiyaavijjāpahānasutta


pli: Atha kho aññataro bhikkhu …pe… etadavoca:


pli: “atthi nu kho, bhante, eko dhammo yassa pahānā bhikkhuno avijjā pahīyati, vijjā uppajjatī”ti?


pli: “Atthi kho, bhikkhu, eko dhammo yassa pahānā bhikkhuno avijjā pahīyati, vijjā uppajjatī”ti.


pli: “Katamo pana, bhante, eko dhammo yassa pahānā bhikkhuno avijjā pahīyati, vijjā uppajjatī”ti?


pli: “Avijjā kho, bhikkhu, eko dhammo yassa pahānā bhikkhuno avijjā pahīyati, vijjā uppajjatī”ti.


pli: “Kathaṁ pana, bhante, jānato, kathaṁ passato avijjā pahīyati, vijjā uppajjatī”ti?


pli: “Idha, bhikkhu, bhikkhuno sutaṁ hoti:


pli: ‘sabbe dhammā nālaṁ abhinivesāyā’ti.


pli: Evañcetaṁ, bhikkhu, bhikkhuno sutaṁ hoti:


pli: So sabbaṁ dhammaṁ abhijānāti, sabbaṁ dhammaṁ abhiññāya sabbaṁ dhammaṁ parijānāti, sabbaṁ dhammaṁ pariññāya sabbanimittāni aññato passati, cakkhuṁ aññato passati, rūpe …


pli: cakkhuviññāṇaṁ …


pli: cakkhusamphassaṁ …


pli: yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aññato passati …pe…


pli: manaṁ aññato passati, dhamme …


pli: manoviññāṇaṁ …


pli: manosamphassaṁ …


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aññato passati.


pli: Evaṁ kho, bhikkhu, jānato evaṁ passato bhikkhuno avijjā pahīyati, vijjā uppajjatī”ti.


pli: Sattamaṁ.


title_pli: Saṁyutta Nikāya 35.81 8. Gilānavagga

pli: Saṁyutta Nikāya 35.81


pli: 8. Gilānavagga


pli: Sambahulabhikkhusutta


pli: Atha kho sambahulā bhikkhū yena bhagavā tenupasaṅkamiṁsu …pe… ekamantaṁ nisinnā kho te bhikkhū bhagavantaṁ etadavocuṁ:


pli: “idha no, bhante, aññatitthiyā paribbājakā amhe evaṁ pucchanti:


pli: ‘kimatthiyaṁ, āvuso, samaṇe gotame brahmacariyaṁ vussatī’ti?


pli: Evaṁ puṭṭhā mayaṁ, bhante, tesaṁ aññatitthiyānaṁ paribbājakānaṁ evaṁ byākaroma:


pli: ‘dukkhassa kho, āvuso, pariññatthaṁ bhagavati brahmacariyaṁ vussatī’ti.


pli: Kacci mayaṁ, bhante, evaṁ puṭṭhā evaṁ byākaramānā vuttavādino ceva bhagavato homa, na ca bhagavantaṁ abhūtena abbhācikkhāma, dhammassa cānudhammaṁ byākaroma, na ca koci sahadhammiko vādānuvādo gārayhaṁ ṭhānaṁ āgacchatī”ti?


pli: “Taggha tumhe, bhikkhave, evaṁ puṭṭhā evaṁ byākaramānā vuttavādino ceva me hotha, na ca maṁ abhūtena abbhācikkhatha, dhammassa cānudhammaṁ byākarotha, na ca koci sahadhammiko vādānuvādo gārayhaṁ ṭhānaṁ āgacchati.


pli: Dukkhassa hi, bhikkhave, pariññatthaṁ mayi brahmacariyaṁ vussati.


pli: Sace pana vo, bhikkhave, aññatitthiyā paribbājakā evaṁ puccheyyuṁ:


pli: ‘katamaṁ pana taṁ, āvuso, dukkhaṁ, yassa pariññāya samaṇe gotame brahmacariyaṁ vussatī’ti?


pli: Evaṁ puṭṭhā tumhe, bhikkhave, tesaṁ aññatitthiyānaṁ paribbājakānaṁ evaṁ byākareyyātha:


pli: ‘cakkhu kho, āvuso, dukkhaṁ, tassa pariññāya bhagavati brahmacariyaṁ vussati.


pli: Rūpā …pe…


pli: yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi dukkhaṁ.


pli: Tassa pariññāya bhagavati brahmacariyaṁ vussati …pe…


pli: mano dukkho …pe…


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi dukkhaṁ.


pli: Tassa pariññāya bhagavati brahmacariyaṁ vussati.


pli: Idaṁ kho taṁ, āvuso, dukkhaṁ, tassa pariññāya bhagavati brahmacariyaṁ vussatī’ti.


pli: Evaṁ puṭṭhā tumhe, bhikkhave, tesaṁ aññatitthiyānaṁ paribbājakānaṁ evaṁ byākareyyāthā”ti.


pli: Aṭṭhamaṁ.


title_pli: Saṁyutta Nikāya 35.82 8. Gilānavagga

pli: Saṁyutta Nikāya 35.82


pli: 8. Gilānavagga


pli: Lokapañhāsutta


pli: Atha kho aññataro bhikkhu yena bhagavā …pe… ekamantaṁ nisinno kho so bhikkhu bhagavantaṁ etadavoca:


pli: “‘Loko, loko’ti, bhante, vuccati.


pli: Kittāvatā nu kho, bhante, lokoti vuccatī”ti?


pli: “‘Lujjatī’ti kho, bhikkhu, tasmā lokoti vuccati.


pli: Kiñca lujjati?


pli: Cakkhu kho, bhikkhu, lujjati.


pli: Rūpā lujjanti, cakkhuviññāṇaṁ lujjati, cakkhusamphasso lujjati, yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi lujjati …pe…


pli: jivhā lujjati …pe…


pli: mano lujjati, dhammā lujjanti, manoviññāṇaṁ lujjati, manosamphasso lujjati, yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi lujjati.


pli: Lujjatīti kho, bhikkhu, tasmā lokoti vuccatī”ti.


pli: Navamaṁ.


title_pli: Saṁyutta Nikāya 35.83 8. Gilānavagga

pli: Saṁyutta Nikāya 35.83


pli: Phaggunapañhāsutta


pli: Atha kho āyasmā phagguno …pe… ekamantaṁ nisinno kho āyasmā phagguno bhagavantaṁ etadavoca:


pli: “Atthi nu kho, bhante, taṁ cakkhu, yena cakkhunā atīte buddhe parinibbute chinnapapañce chinnavaṭume pariyādinnavaṭṭe sabbadukkhavītivaṭṭe paññāpayamāno paññāpeyya …pe…


pli: atthi nu kho, bhante, sā jivhā, yāya jivhāya atīte buddhe parinibbute chinnapapañce chinnavaṭume pariyādinnavaṭṭe sabbadukkhavītivaṭṭe paññāpayamāno paññāpeyya …pe…


pli: atthi nu kho so, bhante, mano, yena manena atīte buddhe parinibbute chinnapapañce chinnavaṭume pariyādinnavaṭṭe sabbadukkhavītivaṭṭe paññāpayamāno paññāpeyyā”ti?


pli: “Natthi kho taṁ, phagguna, cakkhu, yena cakkhunā atīte buddhe parinibbute chinnapapañce chinnavaṭume pariyādinnavaṭṭe sabbadukkhavītivaṭṭe paññāpayamāno paññāpeyya …pe…


pli: natthi kho sā, phagguna, jivhā, yāya jivhāya atīte buddhe parinibbute chinnapapañce chinnavaṭume pariyādinnavaṭṭe sabbadukkhavītivaṭṭe paññāpayamāno paññāpeyya …pe…


pli: natthi kho so, phagguna, mano, yena manena atīte buddhe parinibbute chinnapapañce chinnavaṭume pariyādinnavaṭṭe sabbadukkhavītivaṭṭe paññāpayamāno paññāpeyyā”ti.


pli: Dasamaṁ.


pli: Gilānavaggo tatiyo.


pli: Tassuddānaṁ


pli: Gilānena duve vuttā,


pli: rādhena apare tayo;


pli: Avijjāya ca dve vuttā,


pli: bhikkhu loko ca phaggunoti.


title_pli: Saṁyutta Nikāya 35.84 9. Channavagga

pli: Saṁyutta Nikāya 35.84


pli: 9. Channavagga


pli: Palokadhammasutta


pli: Sāvatthinidānaṁ.


pli: Atha kho āyasmā ānando yena bhagavā tenupasaṅkami …pe… ekamantaṁ nisinno kho āyasmā ānando bhagavantaṁ etadavoca:


pli: “‘Loko, loko’ti, bhante, vuccati.


pli: Kittāvatā nu kho, bhante, lokoti vuccatī”ti?


pli: “Yaṁ kho, ānanda, palokadhammaṁ, ayaṁ vuccati ariyassa vinaye loko.


pli: Kiñca, ānanda, palokadhammaṁ?


pli: Cakkhu kho, ānanda, palokadhammaṁ, rūpā palokadhammā, cakkhuviññāṇaṁ palokadhammaṁ, cakkhusamphasso palokadhammo, yampidaṁ cakkhusamphassapaccayā …pe… tampi palokadhammaṁ …pe…


pli: jivhā palokadhammā, rasā palokadhammā, jivhāviññāṇaṁ palokadhammaṁ, jivhāsamphasso palokadhammo, yampidaṁ jivhāsamphassapaccayā …pe… tampi palokadhammaṁ …pe…


pli: mano palokadhammo, dhammā palokadhammā, manoviññāṇaṁ palokadhammaṁ, manosamphasso palokadhammo, yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi palokadhammaṁ.


pli: Yaṁ kho, ānanda, palokadhammaṁ, ayaṁ vuccati ariyassa vinaye loko”ti.


pli: Paṭhamaṁ.


title_pli: Saṁyutta Nikāya 35.85 9. Channavagga

pli: Saṁyutta Nikāya 35.85


pli: Suññatalokasutta


pli: Atha kho āyasmā ānando …pe… bhagavantaṁ etadavoca:


pli: “‘suñño loko, suñño loko’ti, bhante, vuccati.


pli: Kittāvatā nu kho, bhante, suñño lokoti vuccatī”ti?


pli: “Yasmā ca kho, ānanda, suññaṁ attena vā attaniyena vā tasmā suñño lokoti vuccati.


pli: Kiñca, ānanda, suññaṁ attena vā attaniyena vā?


pli: Cakkhu kho, ānanda, suññaṁ attena vā attaniyena vā.


pli: Rūpā suññā attena vā attaniyena vā, cakkhuviññāṇaṁ suññaṁ attena vā attaniyena vā, cakkhusamphasso suñño attena vā attaniyena vā …pe…


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi suññaṁ attena vā attaniyena vā.


pli: Yasmā ca kho, ānanda, suññaṁ attena vā attaniyena vā, tasmā suñño lokoti vuccatī”ti.


pli: Dutiyaṁ.


title_pli: Saṁyutta Nikāya 35.86 9. Channavagga

pli: Saṁyutta Nikāya 35.86


pli: 9. Channavagga


pli: Saṅkhittadhammasutta


pli: Ekamantaṁ nisinno kho āyasmā ānando bhagavantaṁ etadavoca:


pli: “sādhu me, bhante, bhagavā saṅkhittena dhammaṁ desetu, yamahaṁ bhagavato dhammaṁ sutvā eko vūpakaṭṭho appamatto ātāpī pahitatto vihareyyan”ti.


pli: “Taṁ kiṁ maññasi, ānanda,


pli: cakkhu niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ, kallaṁ nu taṁ samanupassituṁ:


pli: ‘etaṁ mama, esohamasmi, eso me attā’”ti?


pli: “No hetaṁ, bhante”.


pli: “Rūpā niccā vā aniccā vā”ti?


pli: “Aniccā, bhante” …pe….


pli: “Cakkhuviññāṇaṁ …pe…


pli: yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi niccaṁ vā aniccaṁ vā”ti?


pli: “No hetaṁ, bhante” …pe….


pli: “Jivhā niccā vā aniccā vā”ti?


pli: “Jivhāviññāṇaṁ …


pli: jivhāsamphasso …pe…


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi niccaṁ vā aniccaṁ vā”ti?


pli: “Evaṁ passaṁ, ānanda, sutavā ariyasāvako cakkhusmimpi nibbindati …pe… cakkhusamphassepi nibbindati …pe…


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tasmimpi nibbindati.


pli: Nibbindaṁ virajjati; virāgā vimuccati; vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Tatiyaṁ.


title_pli: Saṁyutta Nikāya 35.87 9. Channavagga

pli: Saṁyutta Nikāya 35.87


pli: 9. Channavagga


pli: Channasutta


pli: Ekaṁ samayaṁ bhagavā rājagahe viharati veḷuvane kalandakanivāpe.


pli: Tena kho pana samayena āyasmā ca sāriputto āyasmā ca mahācundo āyasmā ca channo gijjhakūṭe pabbate viharanti.


pli: Tena kho pana samayena yena āyasmā channo ābādhiko hoti dukkhito bāḷhagilāno.


pli: Atha kho āyasmā sāriputto sāyanhasamayaṁ paṭisallānā vuṭṭhito yenāyasmā mahācundo tenupasaṅkami; upasaṅkamitvā āyasmantaṁ mahācundaṁ etadavoca:


pli: “āyāmāvuso cunda, yenāyasmā channo tenupasaṅkamissāma gilānapucchakā”ti.


pli: “Evamāvuso”ti kho āyasmā mahācundo āyasmato sāriputtassa paccassosi.


pli: Atha kho āyasmā ca sāriputto āyasmā ca mahācundo yenāyasmā channo tenupasaṅkamiṁsu; upasaṅkamitvā paññatte āsane nisīdiṁsu. Nisajja kho āyasmā sāriputto āyasmantaṁ channaṁ etadavoca:


pli: “kacci te, āvuso channa, khamanīyaṁ, kacci yāpanīyaṁ, kacci dukkhā vedanā paṭikkamanti no abhikkamanti, paṭikkamosānaṁ paññāyati no abhikkamo”ti?


pli: “Na me, āvuso sāriputta, khamanīyaṁ na yāpanīyaṁ, bāḷhā me dukkhā vedanā abhikkamanti no paṭikkamanti, abhikkamosānaṁ paññāyati no paṭikkamo.


pli: Seyyathāpi, āvuso, balavā puriso tiṇhena sikharena muddhani abhimattheyya; evameva kho, āvuso, adhimattā vātā muddhani ūhananti.


pli: Na me, āvuso, khamanīyaṁ, na yāpanīyaṁ …pe… no paṭikkamo.


pli: Seyyathāpi, āvuso, balavā puriso daḷhena varattakkhaṇḍena sīse sīsaveṭhaṁ dadeyya; evameva kho, āvuso, adhimattā sīse sīsavedanā.


pli: Seyyathāpi, āvuso, dakkho goghātako vā goghātakantevāsī vā tiṇhena govikantanena kucchiṁ parikanteyya; evameva kho adhimattā vātā kucchiṁ parikantanti.


pli: Seyyathāpi, āvuso, dve balavanto purisā dubbalataraṁ purisaṁ nānābāhāsu gahetvā aṅgārakāsuyā santāpeyyuṁ samparitāpeyyuṁ; evameva kho, āvuso, adhimatto kāyasmiṁ ḍāho.


pli: Na me, āvuso, khamanīyaṁ, na yāpanīyaṁ, bāḷhā me dukkhā vedanā abhikkamanti no paṭikkamanti, abhikkamosānaṁ paññāyati no paṭikkamo.


pli: Satthaṁ, āvuso sāriputta, āharissāmi, nāvakaṅkhāmi jīvitan”ti.


pli: “Mā āyasmā channo satthaṁ āharesi.


pli: Yāpetāyasmā channo, yāpentaṁ mayaṁ āyasmantaṁ channaṁ icchāma.


pli: Sace āyasmato channassa natthi sappāyāni bhojanāni, ahaṁ āyasmato channassa sappāyāni bhojanāni pariyesissāmi.


pli: Sace āyasmato channassa natthi sappāyāni bhesajjāni, ahaṁ āyasmato channassa sappāyāni bhesajjāni pariyesissāmi.


pli: Sace āyasmato channassa natthi patirūpā upaṭṭhākā, ahaṁ āyasmantaṁ channaṁ upaṭṭhahissāmi.


pli: Mā āyasmā channo satthaṁ āharesi.


pli: Yāpetāyasmā channo, yāpentaṁ mayaṁ āyasmantaṁ channaṁ icchāmā”ti.


pli: “Na me, āvuso sāriputta, natthi sappāyāni bhojanāni;


pli: atthi me sappāyāni bhojanāni.


pli: Napi me natthi sappāyāni bhesajjāni;


pli: atthi me sappāyāni bhesajjāni.


pli: Napi me natthi patirūpā upaṭṭhākā;


pli: atthi me patirūpā upaṭṭhākā.


pli: Api ca me, āvuso, satthā pariciṇṇo dīgharattaṁ manāpeneva, no amanāpena.


pli: Etañhi, āvuso, sāvakassa patirūpaṁ yaṁ satthāraṁ paricareyya manāpeneva, no amanāpena.


pli: ‘Anupavajjaṁ channo bhikkhu satthaṁ āharissatī’ti—evametaṁ, āvuso sāriputta, dhārehī”ti.


pli: “Puccheyyāma mayaṁ āyasmantaṁ channaṁ kañcideva desaṁ, sace āyasmā channo okāsaṁ karoti pañhassa veyyākaraṇāyā”ti.


pli: “Pucchāvuso sāriputta, sutvā vedissāmā”ti.


pli: “Cakkhuṁ, āvuso channa, cakkhuviññāṇaṁ cakkhuviññāṇaviññātabbe dhamme ‘etaṁ mama, esohamasmi, eso me attā’ti samanupassasi …pe…


pli: jivhaṁ, āvuso channa, jivhāviññāṇaṁ jivhāviññāṇaviññātabbe dhamme ‘etaṁ mama, esohamasmi, eso me attā’ti samanupassasi …pe…


pli: manaṁ, āvuso channa, manoviññāṇaṁ manoviññāṇaviññātabbe dhamme ‘etaṁ mama, esohamasmi, eso me attā’ti samanupassasī”ti?


pli: “Cakkhuṁ, āvuso sāriputta, cakkhuviññāṇaṁ cakkhuviññāṇaviññātabbe dhamme ‘netaṁ mama, nesohamasmi, na meso attā’ti samanupassāmi …pe…


pli: jivhaṁ, āvuso sāriputta, jivhāviññāṇaṁ jivhāviññāṇaviññātabbe dhamme ‘netaṁ mama, nesohamasmi, na meso attā’ti samanupassāmi …pe…


pli: manaṁ, āvuso sāriputta, manoviññāṇaṁ manoviññāṇaviññātabbe dhamme ‘netaṁ mama, nesohamasmi, na meso attā’ti samanupassāmī”ti.


pli: “Cakkhusmiṁ, āvuso channa, cakkhuviññāṇe cakkhuviññāṇaviññātabbesu dhammesu kiṁ disvā kiṁ abhiññāya cakkhuṁ cakkhuviññāṇaṁ cakkhuviññāṇaviññātabbe dhamme ‘netaṁ mama, nesohamasmi, na meso attā’ti samanupassasi …


pli: jivhāya, āvuso channa, jivhāviññāṇe jivhāviññāṇaviññātabbesu dhammesu kiṁ disvā kiṁ abhiññāya jivhaṁ jivhāviññāṇaṁ jivhāviññāṇaviññātabbe dhamme ‘netaṁ mama, nesohamasmi, na meso attā’ti samanupassasi …


pli: manasmiṁ, āvuso channa, manoviññāṇe manoviññāṇaviññātabbesu dhammesu kiṁ disvā kiṁ abhiññāya manaṁ manoviññāṇaṁ manoviññāṇaviññātabbe dhamme ‘netaṁ mama, nesohamasmi, na meso attā’ti samanupassasī”ti?


pli: “Cakkhusmiṁ, āvuso sāriputta, cakkhuviññāṇe cakkhuviññāṇaviññātabbesu dhammesu nirodhaṁ disvā nirodhaṁ abhiññāya cakkhuṁ cakkhuviññāṇaṁ cakkhuviññāṇaviññātabbe dhamme ‘netaṁ mama, nesohamasmi, na meso attā’ti samanupassāmi …pe…


pli: jivhāya, āvuso sāriputta, jivhāviññāṇe jivhāviññāṇaviññātabbesu dhammesu nirodhaṁ disvā nirodhaṁ abhiññāya jivhaṁ jivhāviññāṇaṁ jivhāviññāṇaviññātabbe dhamme ‘netaṁ mama, nesohamasmi, na meso attā’ti samanupassāmi …pe…


pli: manasmiṁ, āvuso sāriputta, manoviññāṇe manoviññāṇaviññātabbesu dhammesu nirodhaṁ disvā nirodhaṁ abhiññāya manaṁ manoviññāṇaṁ manoviññāṇaviññātabbe dhamme ‘netaṁ mama, nesohamasmi, na meso attā’ti samanupassāmī”ti.


pli: Evaṁ vutte, āyasmā mahācundo āyasmantaṁ channaṁ etadavoca:


pli: “tasmātiha, āvuso channa, idampi tassa bhagavato sāsanaṁ niccakappaṁ sādhukaṁ manasi kātabbaṁ:


pli: ‘nissitassa calitaṁ, anissitassa calitaṁ natthi.


pli: Calite asati passaddhi hoti.


pli: Passaddhiyā sati nati na hoti.


pli: Natiyā asati āgatigati na hoti.


pli: Āgatigatiyā asati cutūpapāto na hoti.


pli: Cutūpapāte asati nevidha na huraṁ na ubhayamantarena.


pli: Esevanto dukkhassā’”ti.


pli: Atha kho āyasmā ca sāriputto āyasmā ca mahācundo āyasmantaṁ channaṁ iminā ovādena ovaditvā uṭṭhāyāsanā pakkamiṁsu.


pli: Atha kho āyasmā channo acirapakkantesu tesu āyasmantesu satthaṁ āharesi.


pli: Atha kho āyasmā sāriputto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā sāriputto bhagavantaṁ etadavoca:


pli: “āyasmatā, bhante, channena satthaṁ āharitaṁ.


pli: Tassa kā gati ko abhisamparāyo”ti?


pli: “Nanu te, sāriputta, channena bhikkhunā sammukhāyeva anupavajjatā byākatā”ti?


pli: “Atthi, bhante, pubbavijjanaṁ nāma vajjigāmo.


pli: Tatthāyasmato channassa mittakulāni suhajjakulāni upavajjakulānī”ti.


pli: “Honti hete, sāriputta, channassa bhikkhuno mittakulāni suhajjakulāni upavajjakulāni.


pli: Na kho panāhaṁ, sāriputta, ettāvatā saupavajjoti vadāmi.


pli: Yo kho, sāriputta, tañca kāyaṁ nikkhipati, aññañca kāyaṁ upādiyati, tamahaṁ saupavajjoti vadāmi.


pli: Taṁ channassa bhikkhuno natthi.


pli: ‘Anupavajjaṁ channena bhikkhunā satthaṁ āharitan’ti—


pli: evametaṁ, sāriputta, dhārehī”ti.


pli: Catutthaṁ.


title_pli: Saṁyutta Nikāya 35.88 9. Channavagga

pli: Saṁyutta Nikāya 35.88


pli: 9. Channavagga


pli: Puṇṇasutta


pli: Atha kho āyasmā puṇṇo yena bhagavā tenupasaṅkami; upasaṅkamitvā …pe… ekamantaṁ nisinno kho āyasmā puṇṇo bhagavantaṁ etadavoca:


pli: “sādhu me, bhante, bhagavā saṅkhittena dhammaṁ desetu, yamahaṁ bhagavato dhammaṁ sutvā eko vūpakaṭṭho appamatto ātāpī pahitatto vihareyyan”ti.


pli: “Santi kho, puṇṇa, cakkhuviññeyyā rūpā iṭṭhā kantā manāpā piyarūpā kāmūpasaṁhitā rajanīyā.


pli: Tañce bhikkhu abhinandati abhivadati ajjhosāya tiṭṭhati.


pli: Tassa taṁ abhinandato abhivadato ajjhosāya tiṭṭhato uppajjati nandī.


pli: ‘Nandisamudayā dukkhasamudayo, puṇṇā’ti vadāmi …pe…


pli: santi kho, puṇṇa, jivhāviññeyyā rasā …pe…


pli: santi kho, puṇṇa, manoviññeyyā dhammā iṭṭhā kantā manāpā piyarūpā kāmūpasaṁhitā rajanīyā.


pli: ‘Nandisamudayā dukkhasamudayo, puṇṇā’ti vadāmi.


pli: Santi kho, puṇṇa, cakkhuviññeyyā rūpā iṭṭhā kantā manāpā piyarūpā kāmūpasaṁhitā rajanīyā.


pli: Tañce bhikkhu nābhinandati nābhivadati nājjhosāya tiṭṭhati, tassa taṁ anabhinandato anabhivadato anajjhosāya tiṭṭhato nirujjhati nandī.


pli: ‘Nandinirodhā dukkhanirodho, puṇṇā’ti vadāmi …pe…


pli: ‘Nandinirodhā dukkhanirodho, puṇṇā’ti vadāmi.


pli: Iminā tvaṁ, puṇṇa, mayā saṅkhittena ovādena ovadito katamasmiṁ janapade viharissasī”ti?


pli: “Atthi, bhante, sunāparanto nāma janapado, tatthāhaṁ viharissāmī”ti.


pli: “Caṇḍā kho, puṇṇa, sunāparantakā manussā;


pli: pharusā kho, puṇṇa, sunāparantakā manussā.


pli: Sace taṁ, puṇṇa, sunāparantakā manussā akkosissanti paribhāsissanti, tatra te, puṇṇa, kinti bhavissatī”ti?


pli: “Sace maṁ, bhante, sunāparantakā manussā akkosissanti paribhāsissanti, tatra me evaṁ bhavissati:


pli: ‘bhaddakā vatime sunāparantakā manussā, subhaddakā vatime sunāparantakā manussā, yaṁ me nayime pāṇinā pahāraṁ dentī’ti.


pli: Evamettha, bhagavā, bhavissati;


pli: evamettha, sugata, bhavissatī”ti.


pli: “Sace pana te, puṇṇa, sunāparantakā manussā pāṇinā pahāraṁ dassanti, tatra pana te, puṇṇa, kinti bhavissatī”ti?


pli: “Sace me, bhante, sunāparantakā manussā pāṇinā pahāraṁ dassanti, tatra me evaṁ bhavissati:


pli: ‘bhaddakā vatime sunāparantakā manussā, subhaddakā vatime sunāparantakā manussā, yaṁ me nayime leḍḍunā pahāraṁ dentī’ti.


pli: “Sace pana te, puṇṇa, sunāparantakā manussā leḍḍunā pahāraṁ dassanti, tatra pana te, puṇṇa, kinti bhavissatī”ti?


pli: “Sace me, bhante, sunāparantakā manussā leḍḍunā pahāraṁ dassanti, tatra me evaṁ bhavissati:


pli: ‘bhaddakā vatime sunāparantakā manussā, subhaddakā vatime sunāparantakā manussā, yaṁ me nayime daṇḍena pahāraṁ dentī’ti.


pli: “Sace pana puṇṇa, sunāparantakā manussā daṇḍena pahāraṁ dassanti, tatra pana te, puṇṇa, kinti bhavissatī”ti?


pli: “Sace me, bhante, sunāparantakā manussā daṇḍena pahāraṁ dassanti, tatra me evaṁ bhavissati:


pli: ‘bhaddakā vatime sunāparantakā manussā, subhaddakā vatime sunāparantakā manussā, yaṁ me nayime satthena pahāraṁ dentī’ti.


pli: “Sace pana te, puṇṇa, sunāparantakā manussā satthena pahāraṁ dassanti, tatra pana te, puṇṇa, kinti bhavissatī”ti?


pli: “Sace me, bhante, sunāparantakā manussā satthena pahāraṁ dassanti, tatra me evaṁ bhavissati:


pli: ‘bhaddakā vatime sunāparantakā manussā, subhaddakā vatime sunāparantakā manussā, yaṁ maṁ nayime tiṇhena satthena jīvitā voropentī’ti.


pli: “Sace pana taṁ, puṇṇa, sunāparantakā manussā tiṇhena satthena jīvitā voropessanti, tatra pana te, puṇṇa, kinti bhavissatī”ti?


pli: “Sace maṁ, bhante, sunāparantakā manussā tiṇhena satthena jīvitā voropessanti, tatra me evaṁ bhavissati:


pli: ‘santi kho tassa bhagavato sāvakā kāyena ca jīvitena ca aṭṭīyamānā harāyamānā jigucchamānā satthahārakaṁ pariyesanti, taṁ me idaṁ apariyiṭṭhaññeva satthahārakaṁ laddhan’ti.


pli: Evamettha, bhagavā, bhavissati;


pli: evamettha, sugata, bhavissatī”ti.


pli: “Sādhu sādhu, puṇṇa.


pli: Sakkhissasi kho tvaṁ, puṇṇa, iminā damūpasamena samannāgato sunāparantasmiṁ janapade vatthuṁ.


pli: Yassadāni tvaṁ, puṇṇa, kālaṁ maññasī”ti.


pli: Atha kho āyasmā puṇṇo bhagavato vacanaṁ abhinanditvā anumoditvā uṭṭhāyāsanā bhagavantaṁ abhivādetvā padakkhiṇaṁ katvā senāsanaṁ saṁsāmetvā pattacīvaramādāya yena sunāparanto janapado tena cārikaṁ pakkāmi.


pli: Anupubbena cārikaṁ caramāno yena sunāparanto janapado tadavasari.


pli: Tatra sudaṁ āyasmā puṇṇo sunāparantasmiṁ janapade viharati.


pli: Atha kho āyasmā puṇṇo tenevantaravassena pañcamattāni upāsakasatāni paṭivedesi.


pli: Tenevantaravassena pañcamattāni upāsikāsatāni paṭivedesi.


pli: Tenevantaravassena tisso vijjā sacchākāsi.


pli: Tenevantaravassena parinibbāyi.


pli: Atha kho sambahulā bhikkhū yena bhagavā tenupasaṅkamiṁsu …pe… ekamantaṁ nisinnā kho te bhikkhū bhagavantaṁ etadavocuṁ:


pli: “yo so, bhante, puṇṇo nāma kulaputto bhagavatā saṅkhittena ovādena ovadito, so kālaṅkato.


pli: Tassa kā gati ko abhisamparāyo”ti?


pli: “Paṇḍito, bhikkhave, puṇṇo kulaputto, paccapādi dhammassānudhammaṁ, na ca maṁ dhammādhikaraṇaṁ vihesesi.


pli: Parinibbuto, bhikkhave, puṇṇo kulaputto”ti.


pli: Pañcamaṁ.


title_pli: Saṁyutta Nikāya 35.89 9. Channavagga

pli: Saṁyutta Nikāya 35.89


pli: 9. Channavagga


pli: Bāhiyasutta


pli: Atha kho āyasmā bāhiyo yena bhagavā tenupasaṅkami …pe… ekamantaṁ nisinno kho āyasmā bāhiyo bhagavantaṁ etadavoca:


pli: “sādhu me, bhante, bhagavā saṅkhittena dhammaṁ desetu, yamahaṁ bhagavato dhammaṁ sutvā eko vūpakaṭṭho appamatto ātāpī pahitatto vihareyyan”ti.


pli: “Taṁ kiṁ maññasi, bāhiya,


pli: cakkhu niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ, kallaṁ nu taṁ samanupassituṁ:


pli: ‘etaṁ mama, esohamasmi, eso me attā’”ti?


pli: “No hetaṁ, bhante”.


pli: “Rūpā niccā vā aniccā vā”ti?


pli: “Aniccā, bhante” …pe…


pli: cakkhuviññāṇaṁ …pe…


pli: cakkhusamphasso …pe…


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi niccaṁ vā aniccaṁ vā”ti?


pli: “Evaṁ passaṁ, bāhiya, sutavā ariyasāvako cakkhusmimpi nibbindati, rūpesupi nibbindati, cakkhuviññāṇepi nibbindati, cakkhusamphassepi nibbindati …pe…


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tasmimpi nibbindati.


pli: Nibbindaṁ virajjati; virāgā vimuccati; vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Atha kho āyasmā bāhiyo bhagavato bhāsitaṁ abhinanditvā anumoditvā uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho āyasmā bāhiyo eko vūpakaṭṭho appamatto ātāpī pahitatto viharanto nacirasseva—yassatthāya kulaputtā sammadeva agārasmā anagāriyaṁ pabbajanti, tadanuttaraṁ—brahmacariyapariyosānaṁ diṭṭheva dhamme sayaṁ abhiññā sacchikatvā upasampajja vihāsi.


pli: “Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā”ti abbhaññāsi.


pli: Aññataro ca panāyasmā bāhiyo arahataṁ ahosīti.


pli: Chaṭṭhaṁ.


title_pli: Saṁyutta Nikāya 35.9 1. Aniccavagga

pli: Saṁyutta Nikāya 35.9


pli: 1. Aniccavagga


pli: Ajjhattānattātītānāgatasutta


pli: “Cakkhuṁ, bhikkhave, anattā atītānāgataṁ;


pli: ko pana vādo paccuppannassa.


pli: Evaṁ passaṁ, bhikkhave, sutavā ariyasāvako atītasmiṁ cakkhusmiṁ anapekkho hoti;


pli: anāgataṁ cakkhuṁ nābhinandati;


pli: paccuppannassa cakkhussa nibbidāya virāgāya nirodhāya paṭipanno hoti.


pli: Sotaṁ anattā …pe…


pli: ghānaṁ anattā …pe…


pli: jivhā anattā atītānāgatā;


pli: ko pana vādo paccuppannāya.


pli: Evaṁ passaṁ, bhikkhave, sutavā ariyasāvako atītāya jivhāya anapekkho hoti;


pli: anāgataṁ jivhaṁ nābhinandati;


pli: paccuppannāya jivhāya nibbidāya virāgāya nirodhāya paṭipanno hoti.


pli: Kāyo anattā …pe…


pli: mano anattā atītānāgato;


pli: Evaṁ passaṁ, bhikkhave, sutavā ariyasāvako atītasmiṁ manasmiṁ anapekkho hoti;


pli: anāgataṁ manaṁ nābhinandati;


pli: paccuppannassa manassa nibbidāya virāgāya nirodhāya paṭipanno hotī”ti.


pli: Navamaṁ.


title_pli: Saṁyutta Nikāya 35.90 9. Channavagga

pli: Saṁyutta Nikāya 35.90


pli: 9. Channavagga


pli: Paṭhamaejāsutta


pli: “Ejā, bhikkhave, rogo, ejā gaṇḍo, ejā sallaṁ.


pli: Tasmātiha, bhikkhave, tathāgato anejo viharati vītasallo.


pli: Tasmātiha, bhikkhave, bhikkhu cepi ākaṅkheyya ‘anejo vihareyyaṁ vītasallo’ti,


pli: cakkhuṁ na maññeyya, cakkhusmiṁ na maññeyya, cakkhuto na maññeyya, cakkhu meti na maññeyya;


pli: rūpe na maññeyya, rūpesu na maññeyya, rūpato na maññeyya, rūpā meti na maññeyya;


pli: cakkhuviññāṇaṁ na maññeyya, cakkhuviññāṇasmiṁ na maññeyya, cakkhuviññāṇato na maññeyya, cakkhuviññāṇaṁ meti na maññeyya;


pli: cakkhusamphassaṁ na maññeyya, cakkhusamphassasmiṁ na maññeyya, cakkhusamphassato na maññeyya, cakkhusamphasso meti na maññeyya.


pli: Yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi na maññeyya, tasmimpi na maññeyya, tatopi na maññeyya, taṁ meti na maññeyya.


pli: Sotaṁ na maññeyya …pe…


pli: ghānaṁ na maññeyya …pe…


pli: jivhaṁ na maññeyya, jivhāya na maññeyya, jivhāto na maññeyya, jivhā meti na maññeyya;


pli: rase na maññeyya …pe…


pli: jivhāviññāṇaṁ na maññeyya …pe…


pli: jivhāsamphassaṁ na maññeyya …pe…


pli: yampidaṁ jivhāsamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi na maññeyya, tasmimpi na maññeyya, tatopi na maññeyya, taṁ meti na maññeyya.


pli: Kāyaṁ na maññeyya …pe…


pli: manaṁ na maññeyya, manasmiṁ na maññeyya, manato na maññeyya, mano meti na maññeyya;


pli: dhamme na maññeyya …pe…


pli: mano viññāṇaṁ …pe…


pli: manosamphassaṁ …pe…


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi na maññeyya, tasmimpi na maññeyya, tatopi na maññeyya, taṁ meti na maññeyya;


pli: sabbaṁ na maññeyya, sabbasmiṁ na maññeyya, sabbato na maññeyya, sabbaṁ meti na maññeyya.


pli: So evaṁ amaññamāno na kiñcipi loke upādiyati.


pli: Anupādiyaṁ na paritassati. Aparitassaṁ paccattaññeva parinibbāyati.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ nāparaṁ itthattāyā’ti pajānātī”ti.


pli: Sattamaṁ.


title_pli: Saṁyutta Nikāya 35.91 9. Channavagga

pli: Saṁyutta Nikāya 35.91


pli: 9. Channavagga


pli: Dutiyaejāsutta


pli: “Ejā, bhikkhave, rogo, ejā gaṇḍo, ejā sallaṁ.


pli: Tasmātiha, bhikkhave, tathāgato anejo viharati vītasallo.


pli: Tasmātiha, bhikkhave, bhikkhu cepi ākaṅkheyya ‘anejo vihareyyaṁ vītasallo’ti,


pli: cakkhuṁ na maññeyya, cakkhusmiṁ na maññeyya, cakkhuto na maññeyya, cakkhu meti na maññeyya;


pli: rūpe na maññeyya …


pli: cakkhuviññāṇaṁ …


pli: cakkhusamphassaṁ …


pli: yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi na maññeyya, tasmimpi na maññeyya, tatopi na maññeyya, taṁ meti na maññeyya.


pli: Yañhi, bhikkhave, maññati, yasmiṁ maññati, yato maññati, yaṁ meti maññati, tato taṁ hoti aññathā.


pli: Aññathābhāvī bhavasatto loko bhavameva abhinandati …pe….


pli: Jivhaṁ na maññeyya, jivhāya na maññeyya, jivhāto na maññeyya, jivhā meti na maññeyya;


pli: rase na maññeyya …


pli: jivhāviññāṇaṁ …


pli: jivhāsamphassaṁ …


pli: yampidaṁ jivhāsamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi na maññeyya, tasmimpi na maññeyya, tatopi na maññeyya, taṁ meti na maññeyya.


pli: Yañhi, bhikkhave, maññati, yasmiṁ maññati, yato maññati, yaṁ meti maññati, tato taṁ hoti aññathā. Aññathābhāvī bhavasatto loko bhavameva abhinandati …pe….


pli: Manaṁ na maññeyya, manasmiṁ na maññeyya, manato na maññeyya, mano meti na maññeyya …


pli: manoviññāṇaṁ …


pli: manosamphassaṁ …


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi na maññeyya, tasmimpi na maññeyya, tatopi na maññeyya, taṁ meti na maññeyya.


pli: Aññathābhāvī bhavasatto loko bhavameva abhinandati.


pli: Yāvatā, bhikkhave, khandhadhātuāyatanā tampi na maññeyya, tasmimpi na maññeyya, tatopi na maññeyya, taṁ meti na maññeyya.


pli: So evaṁ amaññamāno na kiñci loke upādiyati.


pli: Anupādiyaṁ na paritassati. Aparitassaṁ paccattaññeva parinibbāyati.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Aṭṭhamaṁ.


title_pli: Saṁyutta Nikāya 35.92 9. Channavagga

pli: Saṁyutta Nikāya 35.92


pli: 9. Channavagga


pli: Paṭhamadvayasutta


pli: “Dvayaṁ vo, bhikkhave, desessāmi.


pli: Taṁ suṇātha.


pli: Kiñca, bhikkhave, dvayaṁ?


pli: Cakkhuñceva rūpā ca, sotañceva saddā ca, ghānañceva gandhā ca, jivhā ceva rasā ca, kāyo ceva phoṭṭhabbā ca, mano ceva dhammā ca—


pli: idaṁ vuccati, bhikkhave, dvayaṁ.


pli: Yo, bhikkhave, evaṁ vadeyya:


pli: ‘ahametaṁ dvayaṁ paccakkhāya aññaṁ dvayaṁ paññapessāmī’ti, tassa vācāvatthukamevassa.


pli: Puṭṭho ca na sampāyeyya.


pli: Uttariñca vighātaṁ āpajjeyya.


pli: Taṁ kissa hetu?


pli: Yathā taṁ, bhikkhave, avisayasmin”ti.


pli: Navamaṁ.


title_pli: Saṁyutta Nikāya 35.93 9. Channavagga

pli: Saṁyutta Nikāya 35.93


pli: Dutiyadvayasutta


pli: “Dvayaṁ, bhikkhave, paṭicca viññāṇaṁ sambhoti.


pli: Kathañca, bhikkhave, dvayaṁ paṭicca viññāṇaṁ sambhoti?


pli: Cakkhuñca paṭicca rūpe ca uppajjati cakkhuviññāṇaṁ.


pli: Cakkhu aniccaṁ vipariṇāmi aññathābhāvi.


pli: Rūpā aniccā vipariṇāmino aññathābhāvino.


pli: Itthetaṁ dvayaṁ calañceva byathañca aniccaṁ vipariṇāmi aññathābhāvi.


pli: Cakkhuviññāṇaṁ aniccaṁ vipariṇāmi aññathābhāvi.


pli: Yopi hetu yopi paccayo cakkhuviññāṇassa uppādāya, sopi hetu sopi paccayo anicco vipariṇāmī aññathābhāvī.


pli: Aniccaṁ kho pana, bhikkhave, paccayaṁ paṭicca uppannaṁ cakkhuviññāṇaṁ kuto niccaṁ bhavissati.


pli: Yā kho, bhikkhave, imesaṁ tiṇṇaṁ dhammānaṁ saṅgati sannipāto samavāyo, ayaṁ vuccati cakkhusamphasso.


pli: Cakkhusamphassopi anicco vipariṇāmī aññathābhāvī.


pli: Yopi hetu yopi paccayo cakkhusamphassassa uppādāya, sopi hetu sopi paccayo anicco vipariṇāmī aññathābhāvī.


pli: Aniccaṁ kho pana, bhikkhave, paccayaṁ paṭicca uppanno cakkhusamphasso kuto nicco bhavissati.


pli: Phuṭṭho, bhikkhave, vedeti, phuṭṭho ceteti, phuṭṭho sañjānāti.


pli: Itthetepi dhammā calā ceva byathā ca aniccā vipariṇāmino aññathābhāvino …pe…


pli: Jivhañca paṭicca rase ca uppajjati jivhāviññāṇaṁ.


pli: Jivhā aniccā vipariṇāmī aññathābhāvī.


pli: Rasā aniccā vipariṇāmino aññathābhāvino.


pli: Jivhāviññāṇaṁ aniccaṁ vipariṇāmi aññathābhāvi.


pli: Yopi hetu yopi paccayo jivhāviññāṇassa uppādāya, sopi hetu sopi paccayo anicco vipariṇāmī aññathābhāvī.


pli: Aniccaṁ kho pana, bhikkhave, paccayaṁ paṭicca uppannaṁ jivhāviññāṇaṁ, kuto niccaṁ bhavissati.


pli: Yā kho, bhikkhave, imesaṁ tiṇṇaṁ dhammānaṁ saṅgati sannipāto samavāyo, ayaṁ vuccati jivhāsamphasso.


pli: Jivhāsamphassopi anicco vipariṇāmī aññathābhāvī.


pli: Yopi hetu yopi paccayo jivhāsamphassassa uppādāya, sopi hetu sopi paccayo anicco vipariṇāmī aññathābhāvī.


pli: Aniccaṁ kho pana, bhikkhave, paccayaṁ paṭicca uppanno jivhāsamphasso, kuto nicco bhavissati.


pli: Manañca paṭicca dhamme ca uppajjati manoviññāṇaṁ.


pli: Mano anicco vipariṇāmī aññathābhāvī.


pli: Dhammā aniccā vipariṇāmino aññathābhāvino.


pli: Itthetaṁ dvayaṁ calañceva byathañca aniccaṁ vipariṇāmi aññathābhāvi.


pli: Manoviññāṇaṁ aniccaṁ vipariṇāmi aññathābhāvi.


pli: Yopi hetu yopi paccayo manoviññāṇassa uppādāya, sopi hetu sopi paccayo anicco vipariṇāmī aññathābhāvī.


pli: Aniccaṁ kho pana, bhikkhave, paccayaṁ paṭicca uppannaṁ manoviññāṇaṁ, kuto niccaṁ bhavissati.


pli: Yā kho, bhikkhave, imesaṁ tiṇṇaṁ dhammānaṁ saṅgati sannipāto samavāyo, ayaṁ vuccati manosamphasso.


pli: Manosamphassopi anicco vipariṇāmī aññathābhāvī.


pli: Yopi hetu yopi paccayo manosamphassassa uppādāya, sopi hetu sopi paccayo anicco vipariṇāmī aññathābhāvī.


pli: Aniccaṁ kho pana, bhikkhave, paccayaṁ paṭicca uppanno manosamphasso, kuto nicco bhavissati.


pli: Phuṭṭho, bhikkhave, vedeti, phuṭṭho ceteti, phuṭṭho sañjānāti.


pli: Itthetepi dhammā calā ceva byathā ca aniccā vipariṇāmino aññathābhāvino.


pli: Evaṁ kho, bhikkhave, dvayaṁ paṭicca viññāṇaṁ sambhotī”ti.


pli: Dasamaṁ.


pli: Channavaggo catuttho.


pli: Tassuddānaṁ


pli: Palokasuññā saṅkhittaṁ,


pli: channo puṇṇo ca bāhiyo;


pli: Ejena ca duve vuttā,


pli: dvayehi apare duveti.


title_pli: Saṁyutta Nikāya 35.94 10. Saḷavagga

pli: Saṁyutta Nikāya 35.94


pli: 10. Saḷavagga


pli: Adantaaguttasutta


pli: Sāvatthinidānaṁ.


pli: “Chayime, bhikkhave, phassāyatanā adantā aguttā arakkhitā asaṁvutā dukkhādhivāhā honti.


pli: Katame cha?


pli: Cakkhu, bhikkhave, phassāyatanaṁ adantaṁ aguttaṁ arakkhitaṁ asaṁvutaṁ dukkhādhivāhaṁ hoti …pe…


pli: jivhā, bhikkhave, phassāyatanaṁ adantaṁ aguttaṁ arakkhitaṁ asaṁvutaṁ dukkhādhivāhaṁ hoti …pe…


pli: mano, bhikkhave, phassāyatanaṁ adantaṁ aguttaṁ arakkhitaṁ asaṁvutaṁ dukkhādhivāhaṁ hoti.


pli: Ime kho, bhikkhave, cha phassāyatanā adantā aguttā arakkhitā asaṁvutā dukkhādhivāhā honti”.


pli: Chayime, bhikkhave, phassāyatanā sudantā suguttā surakkhitā susaṁvutā sukhādhivāhā honti.


pli: Cakkhu, bhikkhave, phassāyatanaṁ sudantaṁ suguttaṁ surakkhitaṁ susaṁvutaṁ sukhādhivāhaṁ hoti …pe…


pli: jivhā, bhikkhave, phassāyatanaṁ sudantaṁ suguttaṁ surakkhitaṁ susaṁvutaṁ sukhādhivāhaṁ hoti …pe…


pli: mano, bhikkhave, phassāyatanaṁ sudantaṁ suguttaṁ surakkhitaṁ susaṁvutaṁ sukhādhivāhaṁ hoti.


pli: Ime kho, bhikkhave, cha phassāyatanā sudantā suguttā surakkhitā susaṁvutā sukhādhivāhā hontī”ti.


pli: Idamavoca bhagavā …pe…


pli: etadavoca satthā:


pli: “Saḷeva phassāyatanāni bhikkhavo,


pli: Asaṁvuto yattha dukkhaṁ nigacchati;


pli: Tesañca ye saṁvaraṇaṁ avedisuṁ,


pli: Saddhādutiyā viharantānavassutā.


pli: Disvāna rūpāni manoramāni,


pli: Athopi disvāna amanoramāni;


pli: Manorame rāgapathaṁ vinodaye,


pli: Na cāppiyaṁ meti manaṁ padosaye.


pli: Saddañca sutvā dubhayaṁ piyāppiyaṁ,


pli: Piyamhi sadde na samucchito siyā;


pli: Athoppiye dosagataṁ vinodaye,


pli: Gandhañca ghatvā surabhiṁ manoramaṁ,


pli: Athopi ghatvā asuciṁ akantiyaṁ;


pli: Akantiyasmiṁ paṭighaṁ vinodaye,


pli: Chandānunīto na ca kantiye siyā.


pli: Rasañca bhotvāna asāditañca sāduṁ,


pli: Athopi bhotvāna asādumekadā;


pli: Sāduṁ rasaṁ nājjhosāya bhuñje,


pli: Virodhamāsādusu nopadaṁsaye.


pli: Phassena phuṭṭho na sukhena majje,


pli: Dukkhena phuṭṭhopi na sampavedhe;


pli: Phassadvayaṁ sukhadukkhe upekkhe,


pli: Anānuruddho aviruddha kenaci.


pli: Papañcasaññā itarītarā narā,


pli: Papañcayantā upayanti saññino;


pli: Manomayaṁ gehasitañca sabbaṁ,


pli: Panujja nekkhammasitaṁ irīyati.


pli: Evaṁ mano chassu yadā subhāvito,


pli: Phuṭṭhassa cittaṁ na vikampate kvaci;


pli: Te rāgadose abhibhuyya bhikkhavo,


pli: Bhavattha jātimaraṇassa pāragā”ti.


pli: Paṭhamaṁ.


title_pli: Saṁyutta Nikāya 35.95 10. Saḷavagga

pli: Saṁyutta Nikāya 35.95


pli: 10. Saḷavagga


pli: Mālukyaputtasutta


pli: Atha kho āyasmā mālukyaputto yena bhagavā tenupasaṅkami …pe… ekamantaṁ nisinno kho āyasmā mālukyaputto bhagavantaṁ etadavoca:


pli: “sādhu me, bhante, bhagavā saṅkhittena dhammaṁ desetu, yamahaṁ bhagavato dhammaṁ sutvā eko vūpakaṭṭho appamatto ātāpī pahitatto vihareyyan”ti.


pli: “Ettha dāni, mālukyaputta, kiṁ dahare bhikkhū vakkhāma.


pli: Yatra hi nāma tvaṁ, bhikkhu, jiṇṇo vuddho mahallako addhagato vayoanuppatto saṅkhittena ovādaṁ yācasī”ti.


pli: “Kiñcāpāhaṁ, bhante, jiṇṇo vuddho mahallako addhagato vayoanuppatto.


pli: Desetu me, bhante, bhagavā saṅkhittena dhammaṁ, desetu sugato saṅkhittena dhammaṁ, appeva nāmāhaṁ bhagavato bhāsitassa atthaṁ ājāneyyaṁ. Appeva nāmāhaṁ bhagavato bhāsitassa dāyādo assan”ti.


pli: “Taṁ kiṁ maññasi, mālukyaputta,


pli: ye te cakkhuviññeyyā rūpā adiṭṭhā adiṭṭhapubbā, na ca passasi, na ca te hoti passeyyanti? Atthi te tattha chando vā rāgo vā pemaṁ vā”ti?


pli: “No hetaṁ, bhante”.


pli: “Ye te sotaviññeyyā saddā assutā assutapubbā, na ca suṇāsi, na ca te hoti suṇeyyanti? Atthi te tattha chando vā rāgo vā pemaṁ vā”ti?


pli: “Ye te ghānaviññeyyā gandhā aghāyitā aghāyitapubbā, na ca ghāyasi, na ca te hoti ghāyeyyanti? Atthi te tattha chando vā rāgo vā pemaṁ vā”ti?


pli: “Ye te jivhāviññeyyā rasā asāyitā asāyitapubbā, na ca sāyasi, na ca te hoti sāyeyyanti? Atthi te tattha chando vā rāgo vā pemaṁ vā”ti?


pli: “Ye te kāyaviññeyyā phoṭṭhabbā asamphuṭṭhā asamphuṭṭhapubbā, na ca phusasi, na ca te hoti phuseyyanti? Atthi te tattha chando vā rāgo vā pemaṁ vā”ti?


pli: “Ye te manoviññeyyā dhammā aviññātā aviññātapubbā, na ca vijānāsi, na ca te hoti vijāneyyanti? Atthi te tattha chando vā rāgo vā pemaṁ vā”ti?


pli: “Ettha ca te, mālukyaputta, diṭṭhasutamutaviññātabbesu dhammesu diṭṭhe diṭṭhamattaṁ bhavissati, sute sutamattaṁ bhavissati, mute mutamattaṁ bhavissati, viññāte viññātamattaṁ bhavissati.


pli: Yato kho te, mālukyaputta, diṭṭhasutamutaviññātabbesu dhammesu diṭṭhe diṭṭhamattaṁ bhavissati, sute sutamattaṁ bhavissati, mute mutamattaṁ bhavissati, viññāte viññātamattaṁ bhavissati;


pli: tato tvaṁ, mālukyaputta, na tena.


pli: Yato tvaṁ, mālukyaputta, na tena;


pli: tato tvaṁ, mālukyaputta, na tattha.


pli: Yato tvaṁ, mālukyaputta, na tattha;


pli: tato tvaṁ, mālukyaputta, nevidha, na huraṁ, na ubhayamantarena.


pli: Esevanto dukkhassā”ti.


pli: “Imassa khvāhaṁ, bhante, bhagavatā saṅkhittena bhāsitassa vitthārena atthaṁ ājānāmi:


pli: ‘Rūpaṁ disvā sati muṭṭhā,


pli: Piyaṁ nimittaṁ manasi karoto;


pli: Sārattacitto vedeti,


pli: Tañca ajjhosa tiṭṭhati.


pli: Tassa vaḍḍhanti vedanā,


pli: anekā rūpasambhavā;


pli: Abhijjhā ca vihesā ca,


pli: cittamassūpahaññati;


pli: Evaṁ ācinato dukkhaṁ,


pli: ārā nibbāna vuccati.


pli: Saddaṁ sutvā sati muṭṭhā,


pli: anekā saddasambhavā;


pli: Gandhaṁ ghatvā sati muṭṭhā,


pli: anekā gandhasambhavā;


pli: Rasaṁ bhotvā sati muṭṭhā,


pli: anekā rasasambhavā;


pli: Phassaṁ phussa sati muṭṭhā,


pli: anekā phassasambhavā;


pli: Dhammaṁ ñatvā sati muṭṭhā,


pli: Piyaṁ nimittaṁ manasi karoto;


pli: Sārattacitto vedeti,


pli: Tañca ajjhosa tiṭṭhati.


pli: Tassa vaḍḍhanti vedanā,


pli: anekā dhammasambhavā;


pli: Abhijjhā ca vihesā ca,


pli: cittamassūpahaññati;


pli: Evaṁ ācinato dukkhaṁ,


pli: ārā nibbāna vuccati.


pli: Na so rajjati rūpesu,


pli: rūpaṁ disvā paṭissato;


pli: Virattacitto vedeti,


pli: tañca nājjhosa tiṭṭhati.


pli: Yathāssa passato rūpaṁ,


pli: sevato cāpi vedanaṁ;


pli: Khīyati nopacīyati,


pli: evaṁ so caratī sato;


pli: Evaṁ apacinato dukkhaṁ,


pli: santike nibbāna vuccati.


pli: Na so rajjati saddesu,


pli: saddaṁ sutvā paṭissato;


pli: Yathāssa suṇato saddaṁ,


pli: Na so rajjati gandhesu,


pli: gandhaṁ ghatvā paṭissato;


pli: Yathāssa ghāyato gandhaṁ,


pli: Na so rajjati rasesu,


pli: rasaṁ bhotvā paṭissato;


pli: Yathāssa sāyato rasaṁ,


pli: Na so rajjati phassesu,


pli: phassaṁ phussa paṭissato;


pli: Virattacitto vedeti,


pli: tañca nājjhosa tiṭṭhati.


pli: Yathāssa phusato phassaṁ,


pli: sevato cāpi vedanaṁ;


pli: Khīyati nopacīyati,


pli: evaṁ so caratī sato;


pli: Evaṁ apacinato dukkhaṁ,


pli: santike nibbāna vuccati.


pli: Na so rajjati dhammesu,


pli: dhammaṁ ñatvā paṭissato;


pli: Yathāssa jānato dhammaṁ,


pli: Sevato cāpi vedanaṁ;


pli: Evaṁ so caratī sato;


pli: Santike nibbāna vuccatī’ti.


pli: Imassa khvāhaṁ, bhante, bhagavatā saṅkhittena bhāsitassa evaṁ vitthārena atthaṁ ājānāmī”ti.


pli: “Sādhu sādhu, mālukyaputta.


pli: Sādhu kho tvaṁ, mālukyaputta, mayā saṅkhittena bhāsitassa vitthārena atthaṁ ājānāsi:


pli: ‘Rūpaṁ disvā sati muṭṭhā,


pli: Piyaṁ nimittaṁ manasi karoto;


pli: Sārattacitto vedeti,


pli: Tañca ajjhosa tiṭṭhati.


pli: Tassa vaḍḍhanti vedanā,


pli: anekā rūpasambhavā;


pli: Abhijjhā ca vihesā ca,


pli: cittamassūpahaññati;


pli: Evaṁ ācinato dukkhaṁ,


pli: ārā nibbāna vuccati.


pli: …pe…


pli: Na so rajjati dhammesu,


pli: dhammaṁ ñatvā paṭissato;


pli: Virattacitto vedeti,


pli: tañca nājjhosa tiṭṭhati.


pli: Yathāssa vijānato dhammaṁ,


pli: Sevato cāpi vedanaṁ;


pli: Khīyati nopacīyati,


pli: Evaṁ so caratī sato;


pli: Evaṁ apacinato dukkhaṁ,


pli: Santike nibbāna vuccatī’ti.


pli: Imassa kho, mālukyaputta, mayā saṅkhittena bhāsitassa evaṁ vitthārena attho daṭṭhabbo”ti.


pli: Atha kho āyasmā mālukyaputto bhagavato bhāsitaṁ abhinanditvā anumoditvā uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho āyasmā mālukyaputto eko vūpakaṭṭho appamatto ātāpī pahitatto viharanto nacirasseva—yassatthāya kulaputtā sammadeva agārasmā anagāriyaṁ pabbajanti, tadanuttaraṁ—brahmacariyapariyosānaṁ diṭṭheva dhamme sayaṁ abhiññā sacchikatvā upasampajja vihāsi.


pli: “Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā”ti abbhaññāsi.


pli: Aññataro ca panāyasmā mālukyaputto arahataṁ ahosīti.


pli: Dutiyaṁ.


title_pli: Saṁyutta Nikāya 35.96 10. Saḷavagga

pli: Saṁyutta Nikāya 35.96


pli: 10. Saḷavagga


pli: Parihānadhammasutta


pli: “Parihānadhammañca vo, bhikkhave, desessāmi aparihānadhammañca cha ca abhibhāyatanāni.


pli: Taṁ suṇātha.


pli: Kathañca, bhikkhave, parihānadhammo hoti?


pli: Idha, bhikkhave, bhikkhuno cakkhunā rūpaṁ disvā uppajjanti pāpakā akusalā sarasaṅkappā saṁyojaniyā.


pli: Tañce bhikkhu adhivāseti nappajahati na vinodeti na byantīkaroti na anabhāvaṁ gameti, veditabbametaṁ, bhikkhave, bhikkhunā:


pli: ‘parihāyāmi kusalehi dhammehi’.


pli: Parihānañhetaṁ vuttaṁ bhagavatāti …pe….


pli: Puna caparaṁ, bhikkhave, bhikkhuno jivhāya rasaṁ sāyitvā uppajjanti …pe…


pli: puna caparaṁ, bhikkhave, bhikkhuno manasā dhammaṁ viññāya uppajjanti pāpakā akusalā sarasaṅkappā saṁyojaniyā.


pli: Parihānañhetaṁ vuttaṁ bhagavatāti.


pli: Evaṁ kho, bhikkhave, parihānadhammo hoti.


pli: Kathañca, bhikkhave, aparihānadhammo hoti?


pli: Tañce bhikkhu nādhivāseti pajahati vinodeti byantīkaroti anabhāvaṁ gameti, veditabbametaṁ, bhikkhave, bhikkhunā:


pli: ‘na parihāyāmi kusalehi dhammehi’.


pli: Aparihānañhetaṁ vuttaṁ bhagavatāti …pe….


pli: Aparihānañhetaṁ vuttaṁ bhagavatāti.


pli: Evaṁ kho, bhikkhave, aparihānadhammo hoti.


pli: Katamāni ca, bhikkhave, cha abhibhāyatanāni?


pli: Idha, bhikkhave, bhikkhuno cakkhunā rūpaṁ disvā nuppajjanti pāpakā akusalā sarasaṅkappā saṁyojaniyā.


pli: Veditabbametaṁ, bhikkhave, bhikkhunā:


pli: ‘abhibhūtametaṁ āyatanaṁ’.


pli: Abhibhāyatanañhetaṁ vuttaṁ bhagavatāti …pe…


pli: puna caparaṁ, bhikkhave, bhikkhuno manasā dhammaṁ viññāya nuppajjanti pāpakā akusalā dhammā sarasaṅkappā saṁyojaniyā.


pli: Abhibhāyatanañhetaṁ vuttaṁ bhagavatāti.


pli: Imāni vuccanti, bhikkhave, cha abhibhāyatanānī”ti.


pli: Tatiyaṁ.


title_pli: Saṁyutta Nikāya 35.97 10. Saḷavagga

pli: Saṁyutta Nikāya 35.97


pli: 10. Saḷavagga


pli: Pamādavihārīsutta


pli: “Pamādavihāriñca vo, bhikkhave, desessāmi appamādavihāriñca.


pli: Taṁ suṇātha.


pli: Kathañca, bhikkhave, pamādavihārī hoti?


pli: Cakkhundriyaṁ asaṁvutassa, bhikkhave, viharato cittaṁ byāsiñcati cakkhuviññeyyesu rūpesu.


pli: tassa byāsittacittassa pāmojjaṁ na hoti.


pli: Pāmojje asati pīti na hoti.


pli: Pītiyā asati passaddhi na hoti.


pli: Passaddhiyā asati dukkhaṁ hoti.


pli: Dukkhino cittaṁ na samādhiyati.


pli: Asamāhite citte dhammā na pātubhavanti.


pli: Dhammānaṁ apātubhāvā pamādavihārītveva saṅkhaṁ gacchati …pe…


pli: jivhindriyaṁ asaṁvutassa, bhikkhave, viharato cittaṁ byāsiñcati jivhāviññeyyesu rasesu,


pli: tassa byāsittacittassa …pe…


pli: pamādavihārītveva saṅkhaṁ gacchati …pe…


pli: manindriyaṁ asaṁvutassa, bhikkhave, viharato cittaṁ byāsiñcati manoviññeyyesu dhammesu,


pli: Dhammānaṁ apātubhāvā pamādavihārītveva saṅkhaṁ gacchati.


pli: Evaṁ kho, bhikkhave, pamādavihārī hoti.


pli: Kathañca, bhikkhave, appamādavihārī hoti?


pli: Cakkhundriyaṁ saṁvutassa, bhikkhave, viharato cittaṁ na byāsiñcati cakkhuviññeyyesu rūpesu,


pli: tassa abyāsittacittassa pāmojjaṁ jāyati.


pli: Pamuditassa pīti jāyati.


pli: Pītimanassa kāyo passambhati.


pli: Passaddhakāyo sukhaṁ viharati.


pli: Sukhino cittaṁ samādhiyati.


pli: Samāhite citte dhammā pātubhavanti.


pli: Dhammānaṁ pātubhāvā appamādavihārītveva saṅkhaṁ gacchati …pe…


pli: jivhindriyaṁ saṁvutassa, bhikkhave, viharato cittaṁ na byāsiñcati …pe…


pli: appamādavihārītveva saṅkhaṁ gacchati.


pli: Manindriyaṁ saṁvutassa, bhikkhave, viharato cittaṁ na byāsiñcati, manoviññeyyesu dhammesu,


pli: Dhammānaṁ pātubhāvā appamādavihārītveva saṅkhaṁ gacchati.


pli: Evaṁ kho, bhikkhave, appamādavihārī hotī”ti.


pli: Catutthaṁ.


title_pli: Saṁyutta Nikāya 35.98 10. Saḷavagga

pli: Saṁyutta Nikāya 35.98


pli: 10. Saḷavagga


pli: Saṁvarasutta


pli: “Saṁvarañca vo, bhikkhave, desessāmi, asaṁvarañca.


pli: Taṁ suṇātha.


pli: Kathañca, bhikkhave, asaṁvaro hoti?


pli: Santi, bhikkhave, cakkhuviññeyyā rūpā iṭṭhā kantā manāpā piyarūpā kāmūpasaṁhitā rajanīyā.


pli: Tañce bhikkhu abhinandati abhivadati ajjhosāya tiṭṭhati, veditabbametaṁ, bhikkhave, bhikkhunā:


pli: ‘parihāyāmi kusalehi dhammehi.


pli: Parihānañhetaṁ vuttaṁ bhagavatā’ti …pe…


pli: santi, bhikkhave, jivhāviññeyyā rasā …pe…


pli: santi, bhikkhave, manoviññeyyā dhammā iṭṭhā kantā manāpā piyarūpā kāmūpasaṁhitā rajanīyā.


pli: Parihānañhetaṁ vuttaṁ bhagavatā’ti.


pli: Evaṁ kho, bhikkhave, asaṁvaro hoti.


pli: Kathañca, bhikkhave, saṁvaro hoti?


pli: Tañce bhikkhu nābhinandati nābhivadati nājjhosāya tiṭṭhati, veditabbametaṁ, bhikkhave, bhikkhunā:


pli: ‘na parihāyāmi kusalehi dhammehi.


pli: Aparihānañhetaṁ vuttaṁ bhagavatā’ti …pe…


pli: Tañce bhikkhu nābhinandati nābhivadati nājjhosāya tiṭṭhati, veditabbametaṁ bhikkhunā:


pli: Aparihānañhetaṁ vuttaṁ bhagavatā’ti.


pli: Evaṁ kho, bhikkhave, saṁvaro hotī”ti.


pli: Pañcamaṁ.


title_pli: Saṁyutta Nikāya 35.99 10. Saḷavagga

pli: Saṁyutta Nikāya 35.99


pli: 10. Saḷavagga


pli: Samādhisutta


pli: “Samādhiṁ, bhikkhave, bhāvetha.


pli: Samāhito, bhikkhave, bhikkhu yathābhūtaṁ pajānāti.


pli: Kiñca yathābhūtaṁ pajānāti?


pli: ‘Cakkhu aniccan’ti yathābhūtaṁ pajānāti;


pli: ‘rūpā aniccā’ti yathābhūtaṁ pajānāti;


pli: ‘cakkhuviññāṇaṁ aniccan’ti yathābhūtaṁ pajānāti;


pli: ‘cakkhusamphasso anicco’ti yathābhūtaṁ pajānāti.


pli: ‘Yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccan’ti yathābhūtaṁ pajānāti …pe…


pli: ‘mano aniccan’ti yathābhūtaṁ pajānāti.


pli: Dhammā …


pli: manoviññāṇaṁ …


pli: manosamphasso …


pli: ‘yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccan’ti yathābhūtaṁ pajānāti.


pli: Samādhiṁ, bhikkhave, bhāvetha.


pli: Samāhito, bhikkhave, bhikkhu yathābhūtaṁ pajānātī”ti.


pli: Chaṭṭhaṁ.


title_pli: Saṁyutta Nikāya 36.1 1. Sagāthāvagga

pli: Saṁyutta Nikāya 36.1


pli: 1. Sagāthāvagga


pli: Samādhisutta


pli: “Tisso imā, bhikkhave, vedanā.


pli: Katamā tisso?


pli: Sukhā vedanā, dukkhā vedanā, adukkhamasukhā vedanā—


pli: imā kho, bhikkhave, tisso vedanāti.


pli: Samāhito sampajāno,


pli: sato buddhassa sāvako;


pli: Vedanā ca pajānāti,


pli: vedanānañca sambhavaṁ.


pli: Yattha cetā nirujjhanti,


pli: maggañca khayagāminaṁ;


pli: Vedanānaṁ khayā bhikkhu,


pli: nicchāto parinibbuto”ti.


pli: Paṭhamaṁ.


title_pli: Saṁyutta Nikāya 36.10 1. Sagāthāvagga

pli: Saṁyutta Nikāya 36.10


pli: Phassamūlakasutta


pli: “Tisso imā, bhikkhave, vedanā phassajā phassamūlakā phassanidānā phassapaccayā.


pli: Sukhā vedanā, dukkhā vedanā, adukkhamasukhā vedanā.


pli: Sukhavedaniyaṁ, bhikkhave, phassaṁ paṭicca uppajjati sukhā vedanā.


pli: Tasseva sukhavedaniyassa phassassa nirodhā, yaṁ tajjaṁ vedayitaṁ sukhavedaniyaṁ phassaṁ paṭicca uppannā sukhā vedanā, sā nirujjhati, sā vūpasammati.


pli: Dukkhavedaniyaṁ, bhikkhave, phassaṁ paṭicca uppajjati dukkhā vedanā.


pli: Tasseva dukkhavedaniyassa phassassa nirodhā, yaṁ tajjaṁ vedayitaṁ dukkhavedaniyaṁ phassaṁ paṭicca uppannā dukkhā vedanā, sā nirujjhati, sā vūpasammati.


pli: Adukkhamasukhavedaniyaṁ, bhikkhave, phassaṁ paṭicca uppajjati adukkhamasukhā vedanā.


pli: Tasseva adukkhamasukhavedaniyassa phassassa nirodhā, yaṁ tajjaṁ vedayitaṁ adukkhamasukhavedaniyaṁ phassaṁ paṭicca uppannā adukkhamasukhā vedanā, sā nirujjhati, sā vūpasammati.


pli: Seyyathāpi, bhikkhave, dvinnaṁ kaṭṭhānaṁ saṅghaṭṭanasamodhānā usmā jāyati, tejo abhinibbattati. Tesaṁyeva kaṭṭhānaṁ nānābhāvā vinikkhepā, yā tajjā usmā, sā nirujjhati, sā vūpasammati.


pli: Evameva kho, bhikkhave, imā tisso vedanā phassajā phassamūlakā phassanidānā phassapaccayā.


pli: Tajjaṁ phassaṁ paṭicca tajjā vedanā uppajjanti.


pli: Tajjassa phassassa nirodhā tajjā vedanā nirujjhantī”ti.


pli: Dasamaṁ.


pli: Vedanāsaṁyuttassa sagāthāvaggo paṭhamo.


pli: Tassuddānaṁ


pli: Samādhi sukhaṁ pahānena,


pli: pātālaṁ daṭṭhabbena ca;


pli: Sallena ceva gelaññā,


pli: anicca phassamūlakāti.


title_pli: Saṁyutta Nikāya 36.11 2. Rahogatavagga

pli: Saṁyutta Nikāya 36.11


pli: 2. Rahogatavagga


pli: Rahogatasutta


pli: Atha kho aññataro bhikkhu yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho so bhikkhu bhagavantaṁ etadavoca:


pli: “idha mayhaṁ, bhante, rahogatassa paṭisallīnassa evaṁ cetaso parivitakko udapādi—


pli: tisso vedanā vuttā bhagavatā.


pli: Sukhā vedanā, dukkhā vedanā, adukkhamasukhā vedanā—


pli: imā tisso vedanā vuttā bhagavatā.


pli: Vuttaṁ kho panetaṁ bhagavatā:


pli: ‘yaṁ kiñci vedayitaṁ taṁ dukkhasmin’ti.


pli: Kiṁ nu kho etaṁ bhagavatā sandhāya bhāsitaṁ:


pli: ‘yaṁ kiñci vedayitaṁ taṁ dukkhasmin’”ti?


pli: “Sādhu sādhu, bhikkhu.


pli: Tisso imā, bhikkhu, vedanā vuttā mayā.


pli: imā tisso vedanā vuttā mayā.


pli: Vuttaṁ kho panetaṁ, bhikkhu, mayā:


pli: ‘yaṁ kiñci vedayitaṁ, taṁ dukkhasmin’ti.


pli: Taṁ kho panetaṁ, bhikkhu, mayā saṅkhārānaṁyeva aniccataṁ sandhāya bhāsitaṁ:


pli: Taṁ kho panetaṁ, bhikkhu, mayā saṅkhārānaṁyeva khayadhammataṁ …pe…


pli: vayadhammataṁ …pe…


pli: virāgadhammataṁ …pe…


pli: nirodhadhammataṁ …pe…


pli: vipariṇāmadhammataṁ sandhāya bhāsitaṁ:


pli: Atha kho pana, bhikkhu, mayā anupubbasaṅkhārānaṁ nirodho akkhāto.


pli: Paṭhamaṁ jhānaṁ samāpannassa vācā niruddhā hoti.


pli: Dutiyaṁ jhānaṁ samāpannassa vitakkavicārā niruddhā honti.


pli: Tatiyaṁ jhānaṁ samāpannassa pīti niruddhā hoti.


pli: Catutthaṁ jhānaṁ samāpannassa assāsapassāsā niruddhā honti.


pli: Ākāsānañcāyatanaṁ samāpannassa rūpasaññā niruddhā hoti.


pli: Viññāṇañcāyatanaṁ samāpannassa ākāsānañcāyatanasaññā niruddhā hoti.


pli: Ākiñcaññāyatanaṁ samāpannassa viññāṇañcāyatanasaññā niruddhā hoti.


pli: Nevasaññānāsaññāyatanaṁ samāpannassa ākiñcaññāyatanasaññā niruddhā hoti.


pli: Saññāvedayitanirodhaṁ samāpannassa saññā ca vedanā ca niruddhā honti.


pli: Khīṇāsavassa bhikkhuno rāgo niruddho hoti, doso niruddho hoti, moho niruddho hoti.


pli: Atha kho, bhikkhu, mayā anupubbasaṅkhārānaṁ vūpasamo akkhāto.


pli: Paṭhamaṁ jhānaṁ samāpannassa vācā vūpasantā hoti.


pli: Dutiyaṁ jhānaṁ samāpannassa vitakkavicārā vūpasantā honti …pe…


pli: saññāvedayitanirodhaṁ samāpannassa saññā ca vedanā ca vūpasantā honti.


pli: Khīṇāsavassa bhikkhuno rāgo vūpasanto hoti, doso vūpasanto hoti, moho vūpasanto hoti.


pli: Chayimā, bhikkhu, passaddhiyo.


pli: Paṭhamaṁ jhānaṁ samāpannassa vācā paṭippassaddhā hoti.


pli: Dutiyaṁ jhānaṁ samāpannassa vitakkavicārā paṭippassaddhā honti.


pli: Tatiyaṁ jhānaṁ samāpannassa pīti paṭippassaddhā hoti.


pli: Catutthaṁ jhānaṁ samāpannassa assāsapassāsā paṭippassaddhā honti.


pli: Saññāvedayitanirodhaṁ samāpannassa saññā ca vedanā ca paṭippassaddhā honti.


pli: Khīṇāsavassa bhikkhuno rāgo paṭippassaddho hoti, doso paṭippassaddho hoti, moho paṭippassaddho hotī”ti.


pli: Paṭhamaṁ.


title_pli: Saṁyutta Nikāya 36.12 2. Rahogatavagga

pli: Saṁyutta Nikāya 36.12


pli: 2. Rahogatavagga


pli: Paṭhamaākāsasutta


pli: “Seyyathāpi, bhikkhave, ākāse vividhā vātā vāyanti.


pli: Puratthimāpi vātā vāyanti, pacchimāpi vātā vāyanti, uttarāpi vātā vāyanti, dakkhiṇāpi vātā vāyanti, sarajāpi vātā vāyanti, arajāpi vātā vāyanti, sītāpi vātā vāyanti, uṇhāpi vātā vāyanti, parittāpi vātā vāyanti, adhimattāpi vātā vāyanti.


pli: Evameva kho, bhikkhave, imasmiṁ kāyasmiṁ vividhā vedanā uppajjanti, sukhāpi vedanā uppajjati, dukkhāpi vedanā uppajjati, adukkhamasukhāpi vedanā uppajjatīti.


pli: Yathāpi vātā ākāse,


pli: vāyanti vividhā puthū;


pli: Puratthimā pacchimā cāpi,


pli: uttarā atha dakkhiṇā.


pli: Sarajā arajā capi,


pli: sītā uṇhā ca ekadā;


pli: Adhimattā parittā ca,


pli: puthū vāyanti mālutā.


pli: Tathevimasmiṁ kāyasmiṁ,


pli: samuppajjanti vedanā;


pli: Sukhadukkhasamuppatti,


pli: adukkhamasukhā ca yā.


pli: Yato ca bhikkhu ātāpī,


pli: sampajaññaṁ na riñcati;


pli: Tato so vedanā sabbā,


pli: parijānāti paṇḍito.


pli: So vedanā pariññāya,


pli: diṭṭhe dhamme anāsavo;


pli: Kāyassa bhedā dhammaṭṭho,


pli: saṅkhyaṁ nopeti vedagū”ti.


pli: Dutiyaṁ.


title_pli: Saṁyutta Nikāya 36.13 2. Rahogatavagga

pli: Saṁyutta Nikāya 36.13


pli: 2. Rahogatavagga


pli: Dutiyaākāsasutta


pli: “Seyyathāpi, bhikkhave, ākāse vividhā vātā vāyanti.


pli: Puratthimāpi vātā vāyanti …pe… adhimattāpi vātā vāyanti.


pli: Evameva kho, bhikkhave, imasmiṁ kāyasmiṁ vividhā vedanā uppajjanti, sukhāpi vedanā uppajjati, dukkhāpi vedanā uppajjati, adukkhamasukhāpi vedanā uppajjatī”ti.


pli: Tatiyaṁ.


title_pli: Saṁyutta Nikāya 36.14 2. Rahogatavagga

pli: Saṁyutta Nikāya 36.14


pli: Agārasutta


pli: “Seyyathāpi, bhikkhave, āgantukāgāraṁ. Tattha puratthimāyapi disāya āgantvā vāsaṁ kappenti, pacchimāyapi disāya āgantvā vāsaṁ kappenti, uttarāyapi disāya āgantvā vāsaṁ kappenti, dakkhiṇāyapi disāya āgantvā vāsaṁ kappenti. Khattiyāpi āgantvā vāsaṁ kappenti, brāhmaṇāpi āgantvā vāsaṁ kappenti, vessāpi āgantvā vāsaṁ kappenti, suddāpi āgantvā vāsaṁ kappenti.


pli: Evameva kho, bhikkhave, imasmiṁ kāyasmiṁ vividhā vedanā uppajjanti. Sukhāpi vedanā uppajjati, dukkhāpi vedanā uppajjati, adukkhamasukhāpi vedanā uppajjati.


pli: Sāmisāpi sukhā vedanā uppajjati, sāmisāpi dukkhā vedanā uppajjati, sāmisāpi adukkhamasukhā vedanā uppajjati.


pli: Nirāmisāpi sukhā vedanā uppajjati, nirāmisāpi dukkhā vedanā uppajjati, nirāmisāpi adukkhamasukhā vedanā uppajjatī”ti.


pli: Catutthaṁ.


title_pli: Saṁyutta Nikāya 36.15 2. Rahogatavagga

pli: Saṁyutta Nikāya 36.15


pli: Paṭhamaānandasutta


pli: Atha kho āyasmā ānando yena bhagavā tenupasaṅkami; upasaṅkamitvā ekamantaṁ nisīdi, ekamantaṁ nisinno kho āyasmā ānando bhagavantaṁ etadavoca:


pli: “katamā nu kho, bhante, vedanā, katamo vedanāsamudayo, katamo vedanānirodho, katamā vedanānirodhagāminī paṭipadā?


pli: Ko vedanāya assādo, ko ādīnavo, kiṁ nissaraṇan”ti?


pli: “Tisso imā, ānanda, vedanā—


pli: sukhā vedanā, dukkhā vedanā, adukkhamasukhā vedanā—


pli: imā vuccanti, ānanda, vedanā.


pli: Phassasamudayā vedanāsamudayo;


pli: phassanirodhā vedanānirodho.


pli: Ayameva ariyo aṭṭhaṅgiko maggo vedanānirodhagāminī paṭipadā, seyyathidaṁ—


pli: sammādiṭṭhi …pe… sammāsamādhi.


pli: Yaṁ vedanaṁ paṭicca uppajjati sukhaṁ somanassaṁ, ayaṁ vedanāya assādo.


pli: Yaṁ vedanā aniccā dukkhā vipariṇāmadhammā, ayaṁ vedanāya ādīnavo.


pli: Yo vedanāya chandarāgavinayo chandarāgappahānaṁ, idaṁ vedanāya nissaraṇaṁ.


pli: Atha kho panānanda, mayā anupubbasaṅkhārānaṁ nirodho akkhāto.


pli: Paṭhamaṁ jhānaṁ samāpannassa vācā niruddhā hoti …pe…


pli: saññāvedayitanirodhaṁ samāpannassa saññā ca vedanā ca niruddhā honti.


pli: Khīṇāsavassa bhikkhuno rāgo niruddho hoti, doso niruddho hoti, moho niruddho hoti.


pli: Atha kho panānanda, mayā anupubbasaṅkhārānaṁ vūpasamo akkhāto.


pli: Paṭhamaṁ jhānaṁ samāpannassa vācā vūpasantā hoti …pe…


pli: saññāvedayitanirodhaṁ samāpannassa saññā ca vedanā ca vūpasantā honti.


pli: Khīṇāsavassa bhikkhuno rāgo vūpasanto hoti, doso vūpasanto hoti, moho vūpasanto hoti.


pli: Atha kho panānanda, mayā anupubbasaṅkhārānaṁ paṭippassaddhi akkhātā.


pli: Paṭhamaṁ jhānaṁ samāpannassa vācā paṭippassaddhā hoti …pe…


pli: ākāsānañcāyatanaṁ samāpannassa rūpasaññā paṭippassaddhā hoti.


pli: Viññāṇañcāyatanaṁ samāpannassa ākāsānañcāyatanasaññā paṭippassaddhā hoti.


pli: Ākiñcaññāyatanaṁ samāpannassa viññāṇañcāyatanasaññā paṭippassaddhā hoti.


pli: Nevasaññānāsaññāyatanaṁ samāpannassa ākiñcaññāyatanasaññā paṭippassaddhā hoti.


pli: Saññāvedayitanirodhaṁ samāpannassa saññā ca vedanā ca paṭippassaddhā honti.


pli: Khīṇāsavassa bhikkhuno rāgo paṭippassaddho hoti, doso paṭippassaddho hoti, moho paṭippassaddho hotī”ti.


pli: Pañcamaṁ.


title_pli: Saṁyutta Nikāya 36.16 2. Rahogatavagga

pli: Saṁyutta Nikāya 36.16


pli: 2. Rahogatavagga


pli: Dutiyaānandasutta


pli: Atha kho āyasmā ānando yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho āyasmantaṁ ānandaṁ bhagavā etadavoca:


pli: “katamā nu kho, ānanda, vedanā, katamo vedanāsamudayo, katamo vedanānirodho, katamā vedanānirodhagāminī paṭipadā?


pli: Ko vedanāya assādo, ko ādīnavo, kiṁ nissaraṇan”ti?


pli: “Bhagavaṁmūlakā no, bhante, dhammā bhagavaṁnettikā bhagavaṁpaṭisaraṇā. Sādhu, bhante, bhagavantaññeva paṭibhātu etassa bhāsitassa attho. Bhagavato sutvā bhikkhū dhāressantī”ti.


pli: “Tena hi, ānanda, suṇohi, sādhukaṁ manasi karohi; bhāsissāmī”ti.


pli: “Evaṁ, bhante”ti kho āyasmā ānando bhagavato paccassosi.


pli: Bhagavā etadavoca:


pli: “tisso imā, ānanda, vedanā—


pli: sukhā vedanā, dukkhā vedanā, adukkhamasukhā vedanā—


pli: imā vuccanti, ānanda, vedanā …pe…


pli: phassasamudayā …pe…


pli: khīṇāsavassa bhikkhuno rāgo paṭippassaddho hoti, doso paṭippassaddho hoti, moho paṭippassaddho hotī”ti.


pli: Chaṭṭhaṁ.


title_pli: Saṁyutta Nikāya 36.17 2. Rahogatavagga

pli: Saṁyutta Nikāya 36.17


pli: Paṭhamasambahulasutta


pli: Atha kho sambahulā bhikkhū yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinnā kho te bhikkhū bhagavantaṁ etadavocuṁ:


pli: “katamā nu kho, bhante, vedanā, katamo vedanāsamudayo, katamo vedanānirodho, katamā vedanānirodhagāminī paṭipadā?


pli: “Tisso imā, bhikkhave, vedanā—


pli: imā vuccanti, bhikkhave, vedanā.


pli: Phassasamudayā vedanāsamudayo;


pli: phassanirodhā vedanānirodho.


pli: Ayameva ariyo aṭṭhaṅgiko maggo vedanānirodhagāminī paṭipadā, seyyathidaṁ—


pli: sammādiṭṭhi …pe… sammāsamādhi.


pli: Yaṁ vedanaṁ paṭicca uppajjati sukhaṁ somanassaṁ, ayaṁ vedanāya assādo.


pli: Yaṁ vedanā aniccā dukkhā vipariṇāmadhammā, ayaṁ vedanāya ādīnavo.


pli: Yo vedanāya chandarāgavinayo chandarāgappahānaṁ, idaṁ vedanāya nissaraṇaṁ.


pli: Atha kho pana, bhikkhave, mayā anupubbasaṅkhārānaṁ nirodho akkhāto.


pli: Paṭhamaṁ jhānaṁ samāpannassa vācā niruddhā hoti …pe…


pli: khīṇāsavassa bhikkhuno rāgo niruddho hoti, doso niruddho hoti, moho niruddho hoti.


pli: Atha kho pana, bhikkhave, mayā anupubbasaṅkhārānaṁ vūpasamo akkhāto.


pli: Paṭhamaṁ jhānaṁ samāpannassa vācā vūpasantā hoti …pe…


pli: khīṇāsavassa bhikkhuno rāgo vūpasanto hoti, doso vūpasanto hoti, moho vūpasanto hoti.


pli: Chayimā, bhikkhave, passaddhiyo.


pli: Paṭhamaṁ jhānaṁ samāpannassa vācā paṭippassaddhā hoti.


pli: Dutiyaṁ jhānaṁ samāpannassa vitakkavicārā paṭippassaddhā honti.


pli: Tatiyaṁ jhānaṁ samāpannassa pīti paṭippassaddhā hoti.


pli: Catutthaṁ jhānaṁ samāpannassa assāsapassāsā paṭippassaddhā honti.


pli: Saññāvedayitanirodhaṁ samāpannassa saññā ca vedanā ca paṭippassaddhā honti.


pli: Khīṇāsavassa bhikkhuno rāgo paṭippassaddho hoti, doso paṭippassaddho hoti, moho paṭippassaddho hotī”ti.


pli: Sattamaṁ.


title_pli: Saṁyutta Nikāya 36.18 2. Rahogatavagga

pli: Saṁyutta Nikāya 36.18


pli: 2. Rahogatavagga


pli: Dutiyasambahulasutta


pli: Atha kho sambahulā bhikkhū yena bhagavā tenupasaṅkamiṁsu …pe…


pli: ekamantaṁ nisinnā kho te bhikkhū bhagavā etadavoca:


pli: “katamā nu kho, bhikkhave, vedanā, katamo vedanāsamudayo, katamo vedanānirodho, katamā vedanānirodhagāminī paṭipadā?


pli: Ko vedanāya assādo, ko ādīnavo, kiṁ nissaraṇan”ti?


pli: “Bhagavaṁmūlakā no, bhante, dhammā …pe…”


pli: “tisso imā, bhikkhave, vedanā—


pli: sukhā vedanā, dukkhā vedanā, adukkhamasukhā vedanā—


pli: imā vuccanti, bhikkhave, vedanā …pe… phassasamudayā …pe….


pli: (Yathā purimasuttante, tathā vitthāretabbo.)


pli: Aṭṭhamaṁ.


title_pli: Saṁyutta Nikāya 36.19 2. Rahogatavagga

pli: Saṁyutta Nikāya 36.19


pli: Pañcakaṅgasutta


pli: Atha kho pañcakaṅgo thapati yenāyasmā udāyī tenupasaṅkami; upasaṅkamitvā āyasmantaṁ udāyiṁ abhivādetvā ekamantaṁ nisīdi. Ekamantaṁ nisinno kho pañcakaṅgo thapati āyasmantaṁ udāyiṁ etadavoca:


pli: “kati nu kho, bhante udāyi, vedanā vuttā bhagavatā”ti?


pli: “Tisso kho, thapati, vedanā vuttā bhagavatā.


pli: Sukhā vedanā, dukkhā vedanā, adukkhamasukhā vedanā—


pli: imā kho, thapati, tisso vedanā vuttā bhagavatā”ti.


pli: Evaṁ vutte, pañcakaṅgo thapati āyasmantaṁ udāyiṁ etadavoca:


pli: “na kho, bhante udāyi, tisso vedanā vuttā bhagavatā.


pli: Dve vedanā vuttā bhagavatā—


pli: sukhā vedanā, dukkhā vedanā.


pli: Yāyaṁ, bhante, adukkhamasukhā vedanā, santasmiṁ esā paṇīte sukhe vuttā bhagavatā”ti.


pli: Dutiyampi kho āyasmā udāyī pañcakaṅgaṁ thapatiṁ etadavoca:


pli: “na kho, thapati, dve vedanā vuttā bhagavatā.


pli: Tisso vedanā vuttā bhagavatā.


pli: imā tisso vedanā vuttā bhagavatā”ti.


pli: Dutiyampi kho pañcakaṅgo thapati āyasmantaṁ udāyiṁ etadavoca:


pli: Tatiyampi kho āyasmā udāyī pañcakaṅgaṁ thapatiṁ etadavoca:


pli: Tatiyampi kho pañcakaṅgo thapati āyasmantaṁ udāyiṁ etadavoca:


pli: Neva sakkhi āyasmā udāyī pañcakaṅgaṁ thapatiṁ saññāpetuṁ, na panāsakkhi pañcakaṅgo thapati āyasmantaṁ udāyiṁ saññāpetuṁ.


pli: Assosi kho āyasmā ānando āyasmato udāyissa pañcakaṅgena thapatinā saddhiṁ imaṁ kathāsallāpaṁ.


pli: Atha kho āyasmā ānando yena bhagavā tenupasaṅkami; upasaṅkamitvā ekamantaṁ nisīdi.


pli: Ekamantaṁ nisinno kho āyasmā ānando yāvatako āyasmato udāyissa pañcakaṅgena thapatinā saddhiṁ ahosi kathāsallāpo taṁ sabbaṁ bhagavato ārocesi.


pli: “Santameva, ānanda, pariyāyaṁ pañcakaṅgo thapati udāyissa bhikkhuno nābbhanumodi;


pli: santañca panānanda, pariyāyaṁ udāyī bhikkhu pañcakaṅgassa thapatino nābbhanumodi.


pli: Dvepi mayā, ānanda, vedanā vuttā pariyāyena.


pli: Tissopi mayā vedanā vuttā pariyāyena.


pli: Pañcapi mayā vedanā vuttā pariyāyena.


pli: Chapi mayā vedanā vuttā pariyāyena.


pli: Aṭṭhārasāpi mayā vedanā vuttā pariyāyena.


pli: Chattiṁsāpi mayā vedanā vuttā pariyāyena.


pli: Aṭṭhasatampi mayā vedanā vuttā pariyāyena.


pli: Evaṁ pariyāyadesito kho, ānanda, mayā dhammo.


pli: Evaṁ pariyāyadesite kho, ānanda, mayā dhamme ye aññamaññassa subhāsitaṁ sulapitaṁ, na samanumaññissanti, na samanujānissanti, na samanumodissanti, tesaṁ etaṁ pāṭikaṅkhaṁ—bhaṇḍanajātā kalahajātā vivādāpannā aññamaññaṁ mukhasattīhi vitudantā viharissantīti.


pli: Evaṁ pariyāyadesite kho, ānanda, mayā dhamme ye aññamaññassa subhāsitaṁ sulapitaṁ samanumaññissanti samanujānissanti samanumodissanti, tesaṁ etaṁ pāṭikaṅkhaṁ—samaggā sammodamānā avivadamānā khīrodakībhūtā aññamaññaṁ piyacakkhūhi sampassantā viharissantīti.


pli: Pañcime, ānanda, kāmaguṇā.


pli: Katame pañca?


pli: Cakkhuviññeyyā rūpā iṭṭhā kantā manāpā piyarūpā kāmūpasaṁhitā rajanīyā …pe…


pli: kāyaviññeyyā phoṭṭhabbā iṭṭhā kantā manāpā piyarūpā kāmūpasaṁhitā rajanīyā.


pli: Ime kho, ānanda, pañca kāmaguṇā.


pli: Yaṁ kho, ānanda, ime pañca kāmaguṇe paṭicca uppajjati sukhaṁ somanassaṁ—


pli: idaṁ vuccati kāmasukhaṁ.


pli: Ye kho, ānanda, evaṁ vadeyyuṁ:


pli: ‘etapparamaṁ santaṁ sukhaṁ somanassaṁ paṭisaṁvedentī’ti—


pli: idaṁ nesāhaṁ nānujānāmi.


pli: Taṁ kissa hetu?


pli: Atthānanda, etamhā sukhā aññaṁ sukhaṁ abhikkantatarañca paṇītatarañca.


pli: Katamañcānanda, etamhā sukhā aññaṁ sukhaṁ abhikkantatarañca paṇītatarañca?


pli: Idhānanda, bhikkhu vivicceva kāmehi vivicca akusalehi dhammehi savitakkaṁ savicāraṁ vivekajaṁ pītisukhaṁ paṭhamaṁ jhānaṁ upasampajja viharati.


pli: Idaṁ kho, ānanda, etamhā sukhā aññaṁ sukhaṁ abhikkantatarañca paṇītatarañca.


pli: Idhānanda, bhikkhu, vitakkavicārānaṁ vūpasamā ajjhattaṁ sampasādanaṁ cetaso ekodibhāvaṁ avitakkaṁ avicāraṁ samādhijaṁ pītisukhaṁ dutiyaṁ jhānaṁ upasampajja viharati.


pli: Idhānanda, bhikkhu pītiyā ca virāgā upekkhako ca viharati sato ca sampajāno, sukhañca kāyena paṭisaṁvedeti, yaṁ taṁ ariyā ācikkhanti: ‘upekkhako satimā sukhavihārī’ti tatiyaṁ jhānaṁ upasampajja viharati.


pli: Idhānanda, bhikkhu sukhassa ca pahānā dukkhassa ca pahānā pubbeva somanassadomanassānaṁ atthaṅgamā adukkhamasukhaṁ upekkhāsatipārisuddhiṁ catutthaṁ jhānaṁ upasampajja viharati.


pli: Idhānanda, bhikkhu sabbaso rūpasaññānaṁ samatikkamā, paṭighasaññānaṁ atthaṅgamā, nānattasaññānaṁ amanasikārā, ‘ananto ākāso’ti ākāsānañcāyatanaṁ upasampajja viharati.


pli: Idhānanda, bhikkhu sabbaso ākāsānañcāyatanaṁ samatikkamma, ‘anantaṁ viññāṇan’ti viññāṇañcāyatanaṁ upasampajja viharati.


pli: Idhānanda, bhikkhu sabbaso viññāṇañcāyatanaṁ samatikkamma, ‘natthi kiñcī’ti ākiñcaññāyatanaṁ upasampajja viharati.


pli: Idhānanda, bhikkhu sabbaso ākiñcaññāyatanaṁ samatikkamma nevasaññānāsaññāyatanaṁ upasampajja viharati.


pli: Idhānanda, bhikkhu sabbaso nevasaññānāsaññāyatanaṁ samatikkamma saññāvedayitanirodhaṁ upasampajja viharati.


pli: Ṭhānaṁ kho panetaṁ, ānanda, vijjati yaṁ aññatitthiyā paribbājakā evaṁ vadeyyuṁ:


pli: ‘saññāvedayitanirodhaṁ samaṇo gotamo āha, tañca sukhasmiṁ paññapeti.


pli: Tayidaṁ kiṁsu, tayidaṁ kathaṁsū’ti?


pli: Evaṁvādino, ānanda, aññatitthiyā paribbājakā evamassu vacanīyā:


pli: ‘na kho, āvuso, bhagavā sukhaññeva vedanaṁ sandhāya sukhasmiṁ paññapeti.


pli: Yattha yattha, āvuso, sukhaṁ upalabbhati, yahiṁ yahiṁ, taṁ taṁ tathāgato sukhasmiṁ paññapetī’”ti.


pli: Navamaṁ.


title_pli: Saṁyutta Nikāya 36.2 1. Sagāthāvagga

pli: Saṁyutta Nikāya 36.2


pli: 1. Sagāthāvagga


pli: Sukhasutta


pli: “Tisso imā, bhikkhave, vedanā.


pli: Katamā tisso?


pli: Sukhā vedanā, dukkhā vedanā, adukkhamasukhā vedanā—


pli: imā kho, bhikkhave, tisso vedanāti.


pli: Sukhaṁ vā yadi vā dukkhaṁ,


pli: adukkhamasukhaṁ saha;


pli: Ajjhattañca bahiddhā ca,


pli: yaṁ kiñci atthi veditaṁ.


pli: Etaṁ dukkhanti ñatvāna,


pli: mosadhammaṁ palokinaṁ;


pli: Phussa phussa vayaṁ passaṁ,


pli: evaṁ tattha virajjatī”ti.


pli: Dutiyaṁ.


title_pli: Saṁyutta Nikāya 36.20 2. Rahogatavagga

pli: Saṁyutta Nikāya 36.20


pli: 2. Rahogatavagga


pli: Bhikkhusutta


pli: “Dvepi mayā, bhikkhave, vedanā vuttā pariyāyena, tissopi mayā vedanā vuttā pariyāyena, pañcapi mayā vedanā vuttā pariyāyena, chapi mayā vedanā vuttā pariyāyena, aṭṭhārasāpi mayā vedanā vuttā pariyāyena, chattiṁsāpi mayā vedanā vuttā pariyāyena, aṭṭhasatampi mayā vedanā vuttā pariyāyena.


pli: Evaṁ pariyāyadesito, bhikkhave, mayā dhammo.


pli: Evaṁ pariyāyadesite kho, bhikkhave, mayā dhamme ye aññamaññassa subhāsitaṁ sulapitaṁ na samanumaññissanti, na samanujānissanti, na samanumodissanti, tesaṁ etaṁ pāṭikaṅkhaṁ—bhaṇḍanajātā kalahajātā vivādāpannā aññamaññaṁ mukhasattīhi vitudantā viharissantīti.


pli: Evaṁ pariyāyadesite kho, bhikkhave, mayā dhamme ye aññamaññassa subhāsitaṁ sulapitaṁ samanumaññissanti samanujānissanti samanumodissanti, tesaṁ etaṁ pāṭikaṅkhaṁ—samaggā sammodamānā avivadamānā khīrodakībhūtā aññamaññaṁ piyacakkhūhi sampassantā viharissantīti.


pli: Pañcime, bhikkhave, kāmaguṇā …pe…


pli: ṭhānaṁ kho panetaṁ, bhikkhave, vijjati yaṁ aññatitthiyā paribbājakā evaṁ vadeyyuṁ:


pli: ‘saññāvedayitanirodhaṁ samaṇo gotamo āha, tañca sukhasmiṁ paññapeti.


pli: Tayidaṁ kiṁsu, tayidaṁ kathaṁsū’ti?


pli: Evaṁvādino, bhikkhave, aññatitthiyā paribbājakā evamassu vacanīyā:


pli: ‘na kho, āvuso, bhagavā sukhaññeva vedanaṁ sandhāya sukhasmiṁ paññapeti.


pli: Yattha yattha, āvuso, sukhaṁ upalabbhati yahiṁ yahiṁ, taṁ taṁ tathāgato sukhasmiṁ paññapetī’”ti.


pli: Dasamaṁ.


pli: Rahogatavaggo dutiyo.


pli: Tassuddānaṁ


pli: Rahogataṁ dve ākāsaṁ,


pli: agāraṁ dve ca ānandā;


pli: Sambahulā duve vuttā,


pli: pañcakaṅgo ca bhikkhunāti.


title_pli: Saṁyutta Nikāya 36.21 3. Aṭṭhasatapariyāyavagga

pli: Saṁyutta Nikāya 36.21


pli: 3. Aṭṭhasatapariyāyavagga


pli: Sīvakasutta


pli: Ekaṁ samayaṁ bhagavā rājagahe viharati veḷuvane kalandakanivāpe.


pli: Atha kho moḷiyasīvako paribbājako yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho moḷiyasīvako paribbājako bhagavantaṁ etadavoca:


pli: “santi, bho gotama, eke samaṇabrāhmaṇā evaṁvādino evaṁdiṭṭhino:


pli: ‘yaṁ kiñcāyaṁ purisapuggalo paṭisaṁvedeti sukhaṁ vā dukkhaṁ vā adukkhamasukhaṁ vā sabbaṁ taṁ pubbekatahetū’ti.


pli: Idha bhavaṁ gotamo kimāhā”ti?


pli: “Pittasamuṭṭhānānipi kho, sīvaka, idhekaccāni vedayitāni uppajjanti.


pli: Sāmampi kho etaṁ, sīvaka, veditabbaṁ yathā pittasamuṭṭhānānipi idhekaccāni vedayitāni uppajjanti.


pli: Lokassapi kho etaṁ, sīvaka, saccasammataṁ yathā pittasamuṭṭhānānipi idhekaccāni vedayitāni uppajjanti.


pli: Tatra, sīvaka, ye te samaṇabrāhmaṇā evaṁvādino evaṁdiṭṭhino:


pli: Yañca sāmaṁ ñātaṁ tañca atidhāvanti, yañca loke saccasammataṁ tañca atidhāvanti.


pli: Tasmā tesaṁ samaṇabrāhmaṇānaṁ micchāti vadāmi.


pli: Semhasamuṭṭhānānipi kho, sīvaka …pe…


pli: vātasamuṭṭhānānipi kho, sīvaka …pe…


pli: sannipātikānipi kho, sīvaka …pe…


pli: utupariṇāmajānipi kho, sīvaka …pe…


pli: visamaparihārajānipi kho, sīvaka …pe…


pli: opakkamikānipi kho, sīvaka …pe…


pli: kammavipākajānipi kho, sīvaka, idhekaccāni vedayitāni uppajjanti.


pli: Sāmampi kho etaṁ, sīvaka, veditabbaṁ.


pli: Yathā kammavipākajānipi idhekaccāni vedayitāni uppajjanti;


pli: lokassapi kho etaṁ, sīvaka, saccasammataṁ.


pli: tatra, sīvaka, ye te samaṇabrāhmaṇā evaṁvādino evaṁdiṭṭhino:


pli: ‘yaṁ kiñcāyaṁ purisapuggalo paṭisaṁvedeti sukhaṁ vā dukkhaṁ vā adukkhamasukhaṁ vā sabbaṁ taṁ pubbekatahetū’ti.


pli: Yañca sāmaṁ ñātaṁ tañca atidhāvanti yañca loke saccasammataṁ tañca atidhāvanti.


pli: Tasmā ‘tesaṁ samaṇabrāhmaṇānaṁ micchā’ti vadāmī”ti.


pli: Evaṁ vutte, moḷiyasīvako paribbājako bhagavantaṁ etadavoca:


pli: “abhikkantaṁ, bho gotama, abhikkantaṁ, bho gotama …pe…


pli: upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


pli: “Pittaṁ semhañca vāto ca,


pli: Sannipātā utūni ca;


pli: Visamaṁ opakkamikaṁ,


pli: Kammavipākena aṭṭhamī”ti.


pli: Paṭhamaṁ.


title_pli: Saṁyutta Nikāya 36.22 3. Aṭṭhasatapariyāyavagga

pli: Saṁyutta Nikāya 36.22


pli: 3. Aṭṭhasatapariyāyavagga


pli: Aṭṭhasatasutta


pli: “Aṭṭhasatapariyāyaṁ vo, bhikkhave, dhammapariyāyaṁ desessāmi.


pli: Taṁ suṇātha.


pli: Katamo ca, bhikkhave, aṭṭhasatapariyāyo, dhammapariyāyo?


pli: Dvepi mayā, bhikkhave, vedanā vuttā pariyāyena;


pli: tissopi mayā vedanā vuttā pariyāyena;


pli: pañcapi mayā vedanā vuttā pariyāyena;


pli: chapi mayā vedanā vuttā pariyāyena;


pli: aṭṭhārasāpi mayā vedanā vuttā pariyāyena;


pli: chattiṁsāpi mayā vedanā vuttā pariyāyena;


pli: aṭṭhasatampi mayā vedanā vuttā pariyāyena.


pli: Katamā ca, bhikkhave, dve vedanā?


pli: Kāyikā ca cetasikā ca—


pli: imā vuccanti, bhikkhave, dve vedanā.


pli: Katamā ca, bhikkhave, tisso vedanā?


pli: Sukhā vedanā, dukkhā vedanā, adukkhamasukhā vedanā—


pli: imā vuccanti, bhikkhave, tisso vedanā.


pli: Katamā ca, bhikkhave, pañca vedanā?


pli: Sukhindriyaṁ, dukkhindriyaṁ, somanassindriyaṁ, domanassindriyaṁ, upekkhindriyaṁ—


pli: imā vuccanti, bhikkhave, pañca vedanā.


pli: Katamā ca, bhikkhave, cha vedanā?


pli: Cakkhusamphassajā vedanā …pe…


pli: manosamphassajā vedanā—


pli: imā vuccanti, bhikkhave, cha vedanā.


pli: Katamā ca, bhikkhave, aṭṭhārasa vedanā?


pli: Cha somanassūpavicārā, cha domanassūpavicārā, cha upekkhūpavicārā—


pli: imā vuccanti, bhikkhave, aṭṭhārasa vedanā.


pli: Katamā ca, bhikkhave, chattiṁsa vedanā?


pli: Cha gehasitāni somanassāni, cha nekkhammasitāni somanassāni, cha gehasitāni domanassāni, cha nekkhammasitāni domanassāni, cha gehasitā upekkhā, cha nekkhammasitā upekkhā—


pli: imā vuccanti, bhikkhave, chattiṁsa vedanā.